ΨΗΦΙΣΜΑ (ΕΕ) 2020/1969 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 14ης Μαΐου 2020

με τις παρατηρήσεις που αποτελούν αναπόσπαστο μέρος των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2018, τμήμα III — Επιτροπή και εκτελεστικοί οργανισμοί

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

— έχοντας υπόψη την απόφασή του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2018, τμήμα III — Επιτροπή,

— έχοντας υπόψη τις αποφάσεις του σχετικά με την απαλλαγή όσον αφορά την εκτέλεση των προϋπολογισμών των εκτελεστικών οργανισμών για το οικονομικό έτος 2018,

— έχοντας υπόψη το άρθρο 99 και το παράρτημα V του Κανονισμού του,

— έχοντας υπόψη τις γνωμοδοτήσεις της Επιτροπής Εξωτερικών Υποθέσεων, της Επιτροπής Ανάπτυξης, της Επιτροπής Απασχόλησης και Κοινωνικών Υποθέσεων, της Επιτροπής Περιβάλλοντος, Δημόσιας Υγείας και Ασφάλειας των Τροφίμων, της Επιτροπής Μεταφορών και Τουρισμού, της Επιτροπής Περιφερειακής Ανάπτυξης, της Επιτροπής Γεωργίας και Ανάπτυξης της Υπαίθρου, της Επιτροπής Πολιτισμού και Παιδείας, της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και της Επιτροπής Δικαιωμάτων των Γυναικών και Ισότητας των Φύλων,

— έχοντας υπόψη την έκθεση της Επιτροπής Ελέγχου του Προϋπολογισμού (A9-0069/2020),

A. λαμβάνοντας υπόψη ότι οι δαπάνες της Ένωσης είναι σημαντικό εργαλείο για την επίτευξη των στόχων πολιτικής και αντιπροσωπεύουν κατά μέσο όρο το 1,9 % των δαπανών γενικής κυβέρνησης των κρατών μελών·

B. λαμβάνοντας υπόψη ότι, όταν το Κοινοβούλιο χορηγεί απαλλαγή στην Επιτροπή, εξακριβώνει κατά πόσον οι πιστώσεις έχουν δαπανηθεί ορθά και εάν έχουν επιτευχθεί οι στόχοι πολιτικής·

Πολιτικές προτεραιότητες

1. τονίζει ότι, όταν η Επιτροπή σε συνεργασία με τα κράτη μέλη εκτελεί τον προϋπολογισμό της Ένωσης, ανεξάρτητα από τη μέθοδο υλοποίησης —επιμερισμένη, άμεση ή έμμεση διαχείριση— ο σεβασμός του κράτους δικαίου αποτελεί μία από τις βασικότερες προϋποθέσεις για τη συμμόρφωση με τις αρχές της χρηστής δημοσιονομικής διαχείρισης, η οποία κατοχυρώνεται στο άρθρο 317 της Συνθήκης για τη λειτουργία της Ευρωπαϊκής Ένωσης (ΣΛΕΕ)· τονίζει ότι όλοι οι φορείς θα πρέπει να επιδιώκουν να χρησιμοποιούν τα κονδύλια με τον πλέον διαφανή, αποτελεσματικό και αποδοτικό τρόπο· ανησυχεί για την οικονομική ζημία που προκλήθηκε λόγω γενικευμένων ελλείψεων όσον αφορά το κράτος δικαίου σε ορισμένα κράτη μέλη και υποστηρίζει ότι η Ένωση θα πρέπει να είναι σε θέση να επιβάλλει κατάλληλα μέτρα που θα περιλαμβάνουν την αναστολή, τη μείωση και τον περιορισμό της πρόσβασης στη χρηματοδότηση της Ένωσης σε τέτοιες περιπτώσεις· επικροτεί, ως εκ τούτου, την πρόταση κανονισμού για την προστασία του προϋπολογισμού της Ένωσης στην περίπτωση γενικευμένων ελλείψεων όσον αφορά το κράτος δικαίου στα κράτη μέλη και ζητεί να εγκριθεί αυτή η πρόταση κατά προτεραιότητα·

2. τονίζει ότι, στο πλαίσιο των περιορισμένων οικονομικών πόρων του προϋπολογισμού της Ένωσης που θα πρέπει να στηρίξουν τις αυξανόμενες προτεραιότητες και ευθύνες της, η προστασία των οικονομικών συμφερόντων της Ένωσης είναι υψίστης σημασίας, και ότι απαιτούνται οι πλέον εντατικές προσπάθειες σε όλα τα επίπεδα για την πρόληψη και την καταπολέμηση της απάτης, της διαφθοράς και της κατάχρησης των κονδυλίων της Ένωσης· υπογραμμίζει ότι η δημιουργία της Ευρωπαϊκής Εισαγγελίας σηματοδοτεί μια θεμελιώδη εξέλιξη για την προστασία των οικονομικών συμφερόντων της Ένωσης· επικρίνει την υποχρηματοδότηση και την υποστελέχωση της Ευρωπαϊκής Εισαγγελίας κατά τη διάρκεια της φάσης ανάπτυξης και την υποτίμηση των αναγκών της από την Επιτροπή· τονίζει ότι η Ευρωπαϊκή Εισαγγελία πρέπει να διεκπεραιώνει έως και 3 000 υποθέσεις ετησίως· τονίζει ότι η Ευρωπαϊκή Εισαγγελία χρειάζεται τουλάχιστον 76 επιπλέον θέσεις και 8 εκατομμύρια EUR για να καταστεί πλήρως λειτουργική έως το τέλος του 2020, όπως προβλέπεται· ενθαρρύνει θερμά την Επιτροπή να υποβάλει σχέδιο διορθωτικού προϋπολογισμού· επαναλαμβάνει ότι το Κοινοβούλιο αντιτίθεται πλήρως στη μείωση, κατά 45 θέσεις, του προσωπικού της Ευρωπαϊκής Υπηρεσίας Καταπολέμησης της Απάτης (OLAF)·

3. υπενθυμίζει ότι το άρθρο 61 του δημοσιονομικού κανονισμού, ο οποίος τέθηκε σε ισχύ στις 2 Αυγούστου 2018, διεύρυνε τον ορισμό της σύγκρουσης συμφερόντων· καλεί την Επιτροπή, ως «θεματοφύλακα των Συνθηκών», να καταπολεμά όλες τις μορφές σύγκρουσης συμφερόντων και να αξιολογεί σε τακτική βάση τα προληπτικά μέτρα που λαμβάνουν τα κράτη μέλη για την αποφυγή τους· καλεί την Επιτροπή να προτείνει κοινές κατευθυντήριες γραμμές για την αποφυγή συγκρούσεων συμφερόντων που επηρεάζουν επιφανείς πολιτικούς· παροτρύνει το Συμβούλιο να θεσπίσει κοινά ηθικά πρότυπα για όλα τα ζητήματα που σχετίζονται με τις συγκρούσεις συμφερόντων και να δημιουργήσει μια κοινή αντίληψη σε όλα τα κράτη μέλη· υπογραμμίζει ότι, δεδομένων των εκτεταμένων προβλημάτων σύγκρουσης συμφερόντων κατά την κατανομή των ενωσιακών γεωργικών κονδυλίων, δεν είναι επιθυμητό τα μέλη του Ευρωπαϊκού Συμβουλίου, οι υπουργοί Γεωργίας, οι δημόσιοι λειτουργοί ή τα μέλη των οικογενειών τους να λαμβάνουν αποφάσεις σχετικά με την εισοδηματική στήριξη·

4. εκφράζει την ικανοποίησή του για την πρόθεση του Ελεγκτικού Συνεδρίου να μεταβεί σε μια μεθοδολογία βεβαίωσης, βάσει της οποίας το Ελεγκτικό Συνέδριο συλλέγει επαρκή και κατάλληλα αποδεικτικά στοιχεία, προκειμένου να καταλήξει σε συμπέρασμα σχετικά με την αξιοπιστία που παρέχει η αρμόδια οντότητα· υπενθυμίζει τη διαπίστωση του Ελεγκτικού Συνεδρίου ότι πρέπει να βελτιωθεί ταχέως η ποιότητα και η αξιοπιστία των εθνικών αρχών και ότι η μεθοδολογία βεβαίωσης θα πρέπει να λαμβάνει υπόψη αυτά τα γεγονότα· συνιστά στο Ελεγκτικό Συνέδριο να συμπληρώσει τους τυχαίους ελέγχους του με μια προσέγγιση βάσει κινδύνου, ώστε οι εκθέσεις του σχετικά με τα ποσοστά σφάλματος να δίνουν μεγαλύτερη προσοχή σε τομείς στους οποίους είναι πιθανότερο να προκύψουν προβλήματα·

5. καλεί, συνεπώς, την Επιτροπή να συνεργάζεται στενά με τα κράτη μέλη ώστε να υπάρχουν εχέγγυα για ολοκληρωμένα, ακριβή και αξιόπιστα δεδομένα, λαμβανομένου υπόψη του στόχου της πλήρους εφαρμογής του συστήματος ενιαίου ελέγχου· καλεί την Επιτροπή να διασφαλίσει ότι χρησιμοποιείται διαφανής μεθοδολογία και συνεπής ορολογία και να εξορθολογίσει την υποβολή εκθέσεων, ιδίως όσον αφορά τα ποσοστά σφάλματος, προκειμένου να αποφεύγεται η σύγχυση και η έλλειψη διαφάνειας·

6. σημειώνει ότι η επίτευξη των προτεραιοτήτων, των πολιτικών και των προγραμμάτων της Ένωσης δεν είναι εύκολο να μετρηθεί· σημειώνει, ωστόσο, ότι η αποτελεσματική παρακολούθηση των επιδόσεων είναι απαραίτητη για την κατανόηση της κατάστασης, τον εντοπισμό των αναδυόμενων προβλημάτων και τη λήψη διορθωτικών μέτρων όταν δεν επιτυγχάνονται οι στόχοι ή στις περιπτώσεις που τα αποτελέσματα μιας πολιτικής της Ένωσης θα μπορούσαν να έχουν αρνητικό αντίκτυπο στην επίτευξη των στόχων που έχουν τεθεί για μια άλλη πολιτική·

7. καλεί την Επιτροπή: — να βελτιώσει την ευθυγράμμιση μεταξύ των γενικών στόχων υψηλού επιπέδου, των ειδικών στόχων πολιτικής και των προγραμμάτων, — να καθορίσει πιο αξιόπιστους βασικούς δείκτες επιδόσεων (ΒΔΕ) που να αντικατοπτρίζουν τον αντίκτυπο και τα επιτεύγματα των προγραμμάτων δαπανών και των πολιτικών της Ένωσης, και όχι τις επιδόσεις των αρχών που τα εφαρμόζουν, — να χρησιμοποιεί επικαιροποιημένες πληροφορίες σχετικά με τις επιδόσεις, έτσι ώστε οι στόχοι και οι δείκτες να μπορούν να προσαρμόζονται εγκαίρως, — να δίνει μεγαλύτερη έμφαση στα αποτελέσματα και την προστιθέμενη αξία της ενωσιακής χρηματοδότησης, και όχι απλώς και μόνο στις εκροές·

8. εκφράζει την ικανοποίησή του για την πρόθεση που εξέφρασε το Ελεγκτικό Συνέδριο να παράσχει στις αρμόδιες για την απαλλαγή αρχές μια αξιολόγηση που θα καλύπτει τόσο τη διάσταση της συμμόρφωσης όσο και τη διάσταση των επιδόσεων, για κάθε πολιτική της Ένωσης, ακολουθώντας τα κονδύλια του προϋπολογισμού ανά κεφάλαιο στην ετήσια έκθεσή του·

9. παροτρύνει την Επιτροπή και το Ελεγκτικό Συνέδριο να επισπεύσουν τη διαδικασία απαλλαγής ώστε να ολοκληρώνεται στο έτος ν+1·

10. επιβεβαιώνει τη σαφή ανάγκη για ενίσχυση της συνεργασίας μεταξύ των τελωνειακών υπηρεσιών των κρατών μελών, ώστε να μη ζημιώνονται ο προϋπολογισμός της Ένωσης και οι εθνικοί προϋπολογισμοί· τονίζει ότι αυτό ισχύει ιδίως σε σχέση με τις απώλειες εσόδων από τον ΦΠΑ, το ηλεκτρονικό εμπόριο και τα προϊόντα παραποίησης/απομίμησης·

11. παροτρύνει την Επιτροπή να εξετάσει, από κοινού με τα κράτη μέλη, με ποιον τρόπο μπορούν να εισπράττονται αποτελεσματικότερα οι δασμοί και να ανακτώνται ποσά των οποίων η πληρωμή αποφεύχθηκε με δόλιο τρόπο· παροτρύνει επίσης την Επιτροπή να εξετάσει τις βελτιώσεις που μπορούν να επέλθουν στην ανάκτηση των δασμολογικών εσόδων·

12. εκφράζει την ανησυχία του για τον κίνδυνο της δήλωσης δασμολογητέας αξίας χαμηλότερης της πραγματικής σε σχέση με τις παραδόσεις αγαθών προερχόμενων από τρίτες χώρες στο πλαίσιο του ηλεκτρονικού εμπορίου, και καλεί την Επιτροπή να διενεργεί επαρκείς δραστηριότητες ελέγχου και παρακολούθησης στα κράτη μέλη, προκειμένου να εξασφαλιστεί καλύτερη συνεργασία·

13. σημειώνει ότι ο ευρωπαϊκός πίνακας αποτελεσμάτων στον τομέα της καινοτομίας καταδεικνύει μια θετική τάση στα περισσότερα κράτη μέλη τα τελευταία χρόνια·

14. καλεί την Επιτροπή να δώσει μεγαλύτερη προσοχή στη γεωγραφική κατανομή των κονδυλίων για την έρευνα, με σκοπό να συμβάλει στη διάδοση της έρευνας στο υψηλότερο δυνατό επίπεδο αριστείας σε ολόκληρη την Ένωση και στη δημιουργία ισότιμων όρων ανταγωνισμού για την ανάπτυξη και την απασχόληση· προτείνει να ενισχυθεί η χρήση των διαρθρωτικών ταμείων για την προώθηση της καινοτομίας και της αριστείας· τονίζει ότι τα προγράμματα-πλαίσια πρέπει να χρηματοδοτούν όλα τα στάδια της έρευνας και της καινοτομίας· επισημαίνει ότι, αν και τα έργα βασικής έρευνας συχνά παράγουν απτά αποτελέσματα μόνο σε μεγαλύτερο βάθος χρόνου, είναι απαραίτητα για να εξασφαλίζεται η αριστεία της Ένωσης στην έρευνα και την καινοτομία, καθώς και για την προσέλκυση των καλύτερων επιστημόνων· σημειώνει με ανησυχία ότι η προστασία των οικονομικών συμφερόντων της Ένωσης τίθεται σε κίνδυνο από ορισμένες τρίτες χώρες που συμμετέχουν σε κοινά ερευνητικά έργα·

15. επαναλαμβάνει την ανησυχία του για το υψηλό επίπεδο των εκκρεμών αναλήψεων υποχρεώσεων που οφείλεται κυρίως στην καθυστερημένη έναρξη της χρηματοδότησης των έργων και των προγραμμάτων των δημοσιονομικών προοπτικών 2014-2020 και στον αργό ρυθμό χρήσης των πόρων από τα Ευρωπαϊκά Διαρθρωτικά και Επενδυτικά Ταμεία (ΕΔΕΤ)· καλεί τα οικεία κράτη μέλη να επιταχύνουν την υλοποίηση των προγραμμάτων για την πολιτική συνοχής και των σχετικών πληρωμών, χωρίς να χαλαρώσουν τους απαραίτητους ελέγχους, καθώς και να αυξήσουν τη διαφάνεια για τους αιτούντες και να μειώσουν την πολυπλοκότητα, προκειμένου να μειωθεί η διάρκεια της περιόδου εφαρμογής· ενθαρρύνει την Επιτροπή να προτείνει την επιστροφή στον κανόνα «έτος ν+2»· καλεί την Επιτροπή να παρακολουθεί εκ του σύνεγγυς την εκτέλεση από τα κράτη μέλη σε περίπτωση υστέρησης στην εκτέλεση και χαμηλών ποσοστών απορρόφησης·

16. εφιστά την προσοχή στην καίρια σημασία που έχουν η πολιτική συνοχής και τα ΕΔΕΤ για τη μείωση των ανισοτήτων μεταξύ των κρατών μελών και των περιφερειών, την προώθηση της οικονομικής ανάπτυξης και της απασχόλησης, την καταπολέμηση της φτώχειας και του κοινωνικού αποκλεισμού και, συνεπώς, για τη βελτίωση της καθημερινής ζωής των Ευρωπαίων πολιτών·

17. καλεί την Επιτροπή να αυξήσει την τεχνική υποστήριξη (σεμινάρια κατάρτισης, επικοινωνία κ.λπ.) στις εθνικές, περιφερειακές ή τοπικές αρχές, προκειμένου να επιτευχθούν υψηλότερα ποσοστά απορρόφησης·

18. σημειώνει ότι, σύμφωνα με τη νομοθεσία της Ένωσης, οι δικαιούχοι που δικαιούνται να λάβουν άμεσες ενισχύσεις στο πλαίσιο της κοινής γεωργικής πολιτικής (ΚΓΠ) είναι εκείνοι που καλλιεργούν τη γη· καλεί την Επιτροπή να μεριμνήσει για τη θέσπιση κανόνων προκειμένου να αποφεύγεται μια κατάσταση όπου διατίθενται επιδοτήσεις της Ένωσης σε αποδέκτες που έχουν αποκτήσει τις εκτάσεις με παράνομα ή δόλια μέσα, όπως έχει παρατηρηθεί σε ορισμένα κράτη μέλη· λαμβάνοντας υπόψη περιπτώσεις όπως αυτές που αναφέρθηκαν από την OLAF στη Σλοβακία και την Ιταλία, υπογραμμίζει ότι η Επιτροπή θα πρέπει να υποβάλει προτάσεις που να αναφέρουν σαφώς ότι πρέπει οι συμβάσεις μίσθωσης ή κυριότητας γης να βασίζονται στο κράτος δικαίου και να τηρείται η εθνική νομοθεσία σχετικά με τα δικαιώματα των εργαζομένων, συμπεριλαμβανομένων των δικαιωμάτων σε σχέση με τα εισοδήματα των εργαζομένων στις γεωργικές εκμεταλλεύσεις· ζητεί από την Επιτροπή να καταρτίσει, σε συνεργασία με τους εθνικούς οργανισμούς, τυποποιημένο και δημόσια προσβάσιμο μορφότυπο (σε συμμόρφωση με τη σχετική απόφαση του Δικαστηρίου) για τη δημοσιοποίηση των τελικών δικαιούχων της ΚΓΠ·

19. εκφράζει τη βαθιά ανησυχία του για τις πρόσφατες έρευνες των ιταλικών αρχών που αποκάλυψαν απάτη ύψους 5,5 εκατομμυρίων EUR και ότι πολλές δομές της μαφίας καταχρώνται τις γεωργικές επιδοτήσεις της Ένωσης για τους εγκληματικούς σκοπούς τους, απειλώντας έντιμους γεωργούς που συμμετέχουν σε πλειστηριασμούς εκτάσεων γης κρατικής ιδιοκτησίας και παραβιάζοντας την εθνική εργατική νομοθεσία· πιστεύει ότι τα οικονομικά συμφέροντα της Ένωσης και τα χρήματα των φορολογουμένων σε ολόκληρη την Ένωση διατρέχουν κίνδυνο υπονόμευσης από το οργανωμένο έγκλημα, και καλεί την Επιτροπή να λάβει τα αναγκαία μέτρα προκειμένου να προληφθεί η είσπραξη ενωσιακών κονδυλίων από εγκληματικά δίκτυα· υπογραμμίζει την ανάγκη για καλύτερη ανταλλαγή πληροφοριών σε εθνικό επίπεδο, καθώς και μεταξύ του εθνικού και του ενωσιακού επιπέδου, προκειμένου να εντοπίζονται γρήγορα εγκληματικές οργανώσεις που επιδιώκουν παράνομα κέρδη· καλεί την Επιτροπή να ενισχύσει τα συστήματα ελέγχου προκειμένου να μην επαναληφθεί μια τέτοια κατάσταση· καλεί την Επιτροπή να τηρεί ενήμερη την αρμόδια για την απαλλαγή αρχή σχετικά με τυχόν νέες εξελίξεις·

20. καλεί την Επιτροπή να προωθήσει μια πιο ισόρροπη εκπροσώπηση των φύλων και τη συνεκτίμηση της διάστασης του φύλου κατά την κατάρτιση του προϋπολογισμού όσον αφορά τα διατιθέμενα κονδύλια·

21. ενθαρρύνει την Επιτροπή να συνεχίσει την ψηφιοποίηση των υπηρεσιών της·

22. καλεί την Επιτροπή να συνεχίσει τη διοικητική απλούστευση ώστε να ενθαρρύνονται μικρές δομές, όπως οι ΜΜΕ, να συμμετάσχουν στα προγράμματα της Ένωσης και στις δημόσιες συμβάσεις·

23. επιμένει ότι η Επιτροπή πρέπει να προτείνει έναν ειδικό μηχανισμό υποβολής καταγγελιών σε ενωσιακό επίπεδο για τη στήριξη των γεωργών ή των δικαιούχων που αντιμετωπίζουν, για παράδειγμα, αθέμιτες πρακτικές αρπαγής γαιών, ανάρμοστη συμπεριφορά των εθνικών αρχών, άσκηση πιέσεων από εγκληματικές δομές ή το οργανωμένο έγκλημα, ή περιπτώσεις ατόμων που υπόκεινται σε καταναγκαστική εργασία ή δουλεία, ο οποίος θα τους παρέχει τη δυνατότητα να υποβάλουν γρήγορα καταγγελία στην Επιτροπή, η οποία θα πρέπει να την εξετάζει επειγόντως·

24. σημειώνει με λύπη ότι η πλειονότητα των άμεσων ενισχύσεων της ΚΓΠ συγκεντρώνεται στα χέρια λίγων αποδεκτών σε ορισμένα κράτη μέλη· αποδοκιμάζει έντονα τη δημιουργία και την εγκαθίδρυση ολιγαρχικών δομών σε ορισμένα κράτη μέλη· εκφράζει τη βαθιά του ανησυχία για το γεγονός ότι τα μέλη αυτών των ολιγαρχικών δομών αντλούν πόρους της Ένωσης, ιδίως στον τομέα της γεωργίας και της συνοχής, προκειμένου να παγιώσουν τη θέση ισχύος τους· είναι της γνώμης ότι, αντ’ αυτού, τα κονδύλια της Ένωσης θα πρέπει να ωφελούν την πλειονότητα των πολιτών της Ένωσης·

25. εκφράζει τη βαθιά του ανησυχία για τις πρόσφατες εκθέσεις σχετικά με εικαζόμενη οικειοποίηση γεωργικών κονδυλίων από ολιγαρχικές δομές· επαναλαμβάνει ότι πρόκειται για σοβαρή αδικία εις βάρος των φορολογουμένων της Ένωσης και ιδιαίτερα εις βάρος των μικροκαλλιεργητών και των αγροτικών κοινοτήτων· καλεί την Επιτροπή να υποβάλει πρόταση για την τροποποίηση των κανόνων της ΚΓΠ και της πολιτικής συνοχής, με στόχο να διανέμονται με πιο δίκαιο τρόπο τα κονδύλια της Ένωσης και επομένως να αποφεύγεται το ενδεχόμενο δυσανάλογης κατανομής, όπου μια μικρή μειονότητα δικαιούχων (φυσικά και νομικά πρόσωπα) λαμβάνει τη συντριπτική πλειονότητα των επιδοτήσεων της Ένωσης και στους δύο τομείς· θεωρεί απαραίτητο να αλλάξουν οι κανόνες του ΠΔΠ προκειμένου να αποφευχθεί μια κατάσταση κατά την οποία ένα φυσικό πρόσωπο που έχει την κυριότητα πολλών εταιρειών έχει τη δυνατότητα να λαμβάνει επιδοτήσεις της Ένωσης στο πλαίσιο της ΚΓΠ και της πολιτικής συνοχής ύψους εκατοντάδων εκατομμυρίων ευρώ κατά τη διάρκεια ενός ΠΔΠ·

26. σημειώνει τις απαιτήσεις διαφάνειας για την πολιτική συνοχής και την ΚΓΠ, οι οποίες υποχρεώνουν τις αρμόδιες αρχές των κρατών μελών, σύμφωνα με τους κανόνες της επιμερισμένης διαχείρισης, να διατηρούν διαθέσιμο στο κοινό κατάλογο των τελικών δικαιούχων· καλεί τα κράτη μέλη να δημοσιεύουν τα εν λόγω δεδομένα με ομοιόμορφο τρόπο και να διασφαλίζουν τη διαλειτουργικότητα των πληροφοριών· καλεί την Επιτροπή να συλλέγει και να ομαδοποιεί τα στοιχεία και να δημοσιεύει καταλόγους με τους μεγαλύτερους 50 δικαιούχους κάθε ταμείου σε κάθε κράτος μέλος, καθώς και τους 50 μεγαλύτερους δικαιούχους της ΚΓΠ και της πολιτικής συνοχής (φυσικά και νομικά πρόσωπα) σε όλα τα κράτη μέλη για να παρέχεται ακριβής επισκόπηση της κατανομής των επιδοτήσεων της Ένωσης·

27. καλεί την Επιτροπή, αποδεχόμενη πλήρως την αρχή της επιμερισμένης διαχείρισης: — να θεσπίσει ένα ενιαίο και τυποποιημένο σύστημα πληροφόρησης για τα κράτη μέλη, για την παροχή πληροφοριών σχετικά με τους τελικούς δικαιούχους των κονδυλίων της Ένωσης στον τομέα της γεωργίας και της συνοχής· τονίζει ότι οι πληροφορίες σχετικά με τους τελικούς δικαιούχους θα πρέπει να περιλαμβάνουν προσδιορισμό των πραγματικών δικαιούχων των εταιρειών (φυσικά και νομικά πρόσωπα), — να προτείνει κανονισμό για τη δημιουργία συστήματος ΤΠ που θα επιτρέπει την ενιαία και τυποποιημένη υποβολή εκθέσεων σε πραγματικό χρόνο από τις αρχές των κρατών μελών, ώστε να διασφαλίζεται διαλειτουργικότητα με τα συστήματα των κρατών μελών, να εξασφαλίζεται καλύτερη διαφάνεια και συνεργασία μεταξύ της Επιτροπής και των κρατών μελών, και να βελτιώνεται περαιτέρω η λογοδοσία για τις πληρωμές, και ιδίως να μπορούν να εντοπίζονται νωρίτερα τα συστημικά σφάλματα και η κατάχρηση κονδυλίων, — να βοηθήσει τα κράτη μέλη να προσαρμόσουν ή να αναπτύξουν δικά τους συστήματα ΤΠ για ένα νέο σύστημα υποβολής στοιχείων, — να παρακολουθεί την ποιότητα και την πληρότητα των στοιχείων που παρέχουν τα κράτη μέλη, — να εξασφαλίσει μεγαλύτερη αποτελεσματικότητα, επικαιρότητα και μείωση της γραφειοκρατικής επιβάρυνσης, με τη βοήθεια σύγχρονων ψηφιακών συστημάτων·

28. αναγνωρίζει ότι θα χρειαστεί χρόνος για τη δημιουργία και την καθιέρωση ενός τέτοιου συστήματος ΤΠ· αναγνωρίζει πλήρως ότι η παροχή πληροφοριών σχετικά με τους δικαιούχους υπό επιμερισμένη διαχείριση αποτελεί ευθύνη των κρατών μελών· ταυτόχρονα, ζητεί ταχύτερη και διαφανέστερη ανταλλαγή πληροφοριών και δεδομένων σχετικά με τις επιδοτήσεις της Ένωσης στον τομέα της συνοχής και της ΚΓΠ· καλεί την Επιτροπή να δώσει στην αρμόδια για την απαλλαγή αρχή κατάλογο με τους 50 μεγαλύτερους μεμονωμένους αποδέκτες (φυσικά πρόσωπα ως πραγματικοί δικαιούχοι εταιρείας ή περισσότερων εταιρειών) ανά κράτος μέλος, καθώς και κατάλογο με τους 50 μεγαλύτερους αποδέκτες (φυσικά και νομικά πρόσωπα, καθώς και φυσικά πρόσωπα ως ιδιοκτήτες διαφόρων εταιρειών) επιδοτήσεων της Ένωσης συνολικά σε όλα τα κράτη μέλη· ζητεί από την Επιτροπή να διαθέτει τις πληροφορίες αυτές στην αρμόδια για την απαλλαγή αρχή σε ετήσια βάση·

29. καλεί την Επιτροπή να αξιολογήσει τις προτάσεις για την ΚΓΠ που συζητούνται αυτή τη στιγμή και να προτείνει τροποποιήσεις, ώστε το μελλοντικό καθεστώς να ευθυγραμμίζεται με την Ευρωπαϊκή Πράσινη Συμφωνία·

30. καλεί την Επιτροπή να ενσωματώσει, στις προτάσεις της για το ΠΔΠ και την Ευρωπαϊκή Πράσινη Συμφωνία, τα κρίσιμα συμπεράσματα του Ελεγκτικού Συνεδρίου όσον αφορά την έλλειψη αποδοτικότητας και αποτελεσματικότητας του οικολογικού προσανατολισμού του καθεστώτος της ΚΓΠ·

31. εκφράζει ιδιαίτερη ανησυχία για τις ανησυχητικές πληροφορίες που παρέχονται από τον Τύπο και τις ΜΚΟ σχετικά με τη δραματική κατάσταση των πλέον ευάλωτων μεταναστών στα κέντρα υποδοχής και ταυτοποίησης, και ιδίως των παιδιών μεταναστών και των γυναικών προσφύγων· καλεί την Επιτροπή να λάβει συγκεκριμένα μέτρα σε συνεργασία με τις αρχές των κρατών μελών για την πρόληψη της κατάχρησης των κονδυλίων της Ένωσης και την αποφυγή της κακοποίησης και της εμπορίας ανθρώπων, και να διασφαλίσει ότι τα κονδύλια της Ένωσης χρησιμοποιούνται για την προστασία των θεμελιωδών δικαιωμάτων·

32. επισημαίνει ότι η αυξανόμενη χρήση χρηματοδοτικών μέσων και καταπιστευματικών ταμείων για την υλοποίηση των πολιτικών της Ένωσης σε τρίτες χώρες, παράλληλα προς τον προϋπολογισμό της Ένωσης, ενέχει τον κίνδυνο να υπονομεύσει το επίπεδο λογοδοσίας και διαφάνειας της δράσης της Ένωσης· επιμένει ότι η Επιτροπή πρέπει να διασφαλίσει ότι η παροχή εξωτερικής βοήθειας θα υπόκειται στο κράτος δικαίου και στον σεβασμό των ανθρωπίνων δικαιωμάτων στις δικαιούχους χώρες· τονίζει, ειδικότερα, την ανάγκη να διασφαλιστεί ότι δεν χρησιμοποιούνται κονδύλια της Ένωσης για τη στήριξη οποιασδήποτε μορφής καταναγκαστικής ή παιδικής εργασίας· εκφράζει την ανησυχία του για τα πρόσφατα δημοσιεύματα του Τύπου που περιλαμβάνουν ισχυρισμούς σχετικά με έργα στην Ερυθραία· παροτρύνει την Επιτροπή να δώσει άμεση συνέχεια στους εν λόγω ισχυρισμούς και να ενημερώσει εγκαίρως την αρμόδια για την απαλλαγή αρχή·

33. επιδοκιμάζει το εξαιρετικό έργο του Ελεγκτικού Συνεδρίου, του οποίου οι εργασίες και οι ειδικές εκθέσεις αποτελούν ουσιαστικό εργαλείο για τη διαφάνεια και τη χρηστή διακυβέρνηση στην Ευρώπη· σημειώνει όλες τις συστάσεις που διατύπωσε το Ελεγκτικό Συνέδριο στις ειδικές εκθέσεις για το 2018 και καλεί τα ευρωπαϊκά θεσμικά όργανα να τις εφαρμόσουν ταχέως·

Η δήλωση αξιοπιστίας του Ελεγκτικού Συνεδρίου

34. εκφράζει την ικανοποίησή του για το γεγονός ότι το Ελεγκτικό Συνέδριο διαπιστώνει ότι οι λογαριασμοί για το 2018 είναι αξιόπιστοι, όπως συμβαίνει κάθε χρόνο από το 2007, και ότι το Ελεγκτικό Συνέδριο κατέληξε στο συμπέρασμα πως τα έσοδα δεν εμφάνιζαν ουσιώδη σφάλματα το 2018·

35. επισημαίνει με ικανοποίηση ότι οι αναλήψεις υποχρεώσεων στις οποίες βασίζονται οι λογαριασμοί για το οικονομικό έτος που έληξε την 31η Δεκεμβρίου 2018 είναι, από κάθε ουσιώδη πλευρά, νόμιμες και κανονικές·

36. εκφράζει την ικανοποίησή του για το γεγονός ότι το πιθανότερο ποσοστό σφάλματος για τις πληρωμές που δημοσιεύεται από το Ελεγκτικό Συνέδριο παρουσιάζει θετική τάση σε σύγκριση με τα τελευταία έτη, δεδομένου ότι για το 2018 ανερχόταν σε 2,6 % ( 1 )

37. σημειώνει ότι, σε 26 έτη, το Ελεγκτικό Συνέδριο έχει εκδώσει τρεις συνεχόμενες φορές γνώμη με επιφύλαξη (και όχι αρνητική γνώμη) σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί, πράγμα που σημαίνει ότι κατά την άποψη του Ελεγκτικού Συνεδρίου το ουσιώδες σφάλμα περιορίστηκε κυρίως στις επιστροφές δαπανών, οι οποίες αντιπροσωπεύουν περίπου το ήμισυ του ελεγχθέντος πληθυσμού·

38. υπενθυμίζει ότι επί 26 συνεχόμενα έτη οι πληρωμές περιέχουν ουσιώδη σφάλματα λόγω της μερικής αποτελεσματικότητας των εποπτικών και ελεγκτικών μηχανισμών· τονίζει το γεγονός ότι τα κράτη μέλη διέθεταν επαρκείς πληροφορίες για την πρόληψη, τον εντοπισμό και τη διόρθωση σημαντικού ποσοστού σφαλμάτων πριν από τη δήλωση των δαπανών στην Επιτροπή και ότι αν είχαν χρησιμοποιηθεί οι εν λόγω πληροφορίες το εκτιμώμενο ποσοστό σφάλματος θα ήταν σημαντικά χαμηλότερο· καλεί την Επιτροπή να θεσπίσει τα αναγκαία μέσα για την περαιτέρω βελτίωση του εντοπισμού σφαλμάτων από τις αρχές των κρατών μελών·

39. σημειώνει ότι, όταν οι πληρωμές πραγματοποιούνται με βάση τις επιστροφές δαπανών, το Ελεγκτικό Συνέδριο εκτιμά το ποσοστό σφάλματος σε 4,5 % (σε σύγκριση με 3,7 % το 2017 και 4,8 % το 2016), ενώ το ποσοστό σφάλματος στις πληρωμές βάσει δικαιωμάτων ( 2 ) ήταν χαμηλότερο από το όριο σημαντικότητας του 2 %, εξαιρουμένων ορισμένων προγραμμάτων αγροτικής ανάπτυξης· εκφράζει τη λύπη του για το γεγονός ότι το ποσοστό σφάλματος δεν είναι σαφώς ποσοτικοποιημένο για τις πληρωμές βάσει δικαιωμάτων·

40. επισημαίνει ότι το Ελεγκτικό Συνέδριο διαπίστωσε το υψηλότερο εκτιμώμενο επίπεδο σφάλματος στις δαπάνες στο πλαίσιο της «οικονομικής, κοινωνικής και εδαφικής συνοχής» (5,0 %), ενώ το χαμηλότερο σημαντικό ποσοστό σφάλματος στις δαπάνες για την «ανταγωνιστικότητα για την ανάπτυξη και την απασχόληση» βρισκόταν στο όριο σημαντικότητας (2,0 %)·

41. επισημαίνει ότι το Ελεγκτικό Συνέδριο θεωρεί ότι οι δαπάνες για την έρευνα εξακολουθούν να αποτελούν τομέα υψηλότερου κινδύνου και την κυριότερη πηγή σφάλματος στον τομέα «Ανταγωνιστικότητα»·

42. σημειώνει ότι το Ελεγκτικό Συνέδριο παρείχε το 2018 συγκεκριμένα ποσοστά σφάλματος για τέσσερις τομείς του ΠΔΠ: «Ανταγωνιστικότητα», «Συνοχή», «Φυσικοί πόροι» και «Διοικητικές δαπάνες»·

43. επισημαίνει ότι, για το 2018, το Ελεγκτικό Συνέδριο παρουσίασε το ποσοστό σφάλματος ανά τομέα πολιτικής, αλλά δεν προέβη σε εκτίμηση των επιπέδων σφάλματος για επιμέρους τομείς δαπανών στο πλαίσιο των τομέων 3 («Ασφάλεια και ιθαγένεια») και 4 («Η Ευρώπη στον κόσμο») του ΠΔΠ· ζητεί από το Ελεγκτικό Συνέδριο να εξετάσει κατά πόσον ο έλεγχος ενός δείγματος αντιπροσωπευτικού μεγέθους από αυτούς τους δύο τομείς θα μπορούσε να είναι χρήσιμος για την αξιολόγηση των χρηματοοικονομικών συναλλαγών· επισημαίνει επίσης ότι το Ελεγκτικό Συνέδριο δεν εξέδωσε ειδικά ποσοστά σφάλματος όσον αφορά την αγροτική ανάπτυξη και τις συναλλαγές στην αγορά στο πλαίσιο της ΚΓΠ, ούτε επιμέρους ποσοστά σφάλματος για το Ευρωπαϊκό Κοινωνικό Ταμείο (ΕΚΤ), το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ταμείο Συνοχής (ΤΣ)· προτείνει στο Ελεγκτικό Συνέδριο να εξετάσει το ενδεχόμενο αναθεώρησης της στρατηγικής δειγματοληψίας του, προκειμένου να εξασφαλιστεί καλύτερη συγκρισιμότητα από έτος σε έτος·

44. εκφράζει τη λύπη του για το γεγονός ότι το Ελεγκτικό Συνέδριο δεν προέβη σε εκτίμηση των επιπέδων σφάλματος για επιμέρους τομείς δαπανών στο πλαίσιο των τομέων 3 («Ασφάλεια και ιθαγένεια») και 4 («Η Ευρώπη στον κόσμο») του ΠΔΠ· θεωρεί ότι, αν και τα αριθμητικά στοιχεία σε αυτούς τους τομείς είναι σχετικά χαμηλά, έχουν ιδιαίτερη πολιτική σημασία· τονίζει ότι ο έλεγχος ενός δείγματος αντιπροσωπευτικού μεγέθους από αυτούς τους δύο τομείς είναι απαραίτητος για την αυστηρή και ανεξάρτητη αξιολόγηση των χρηματοοικονομικών συναλλαγών, καθώς και για την καλύτερη εποπτεία της χρήσης των κονδυλίων της Ένωσης από το Κοινοβούλιο, και καλεί το Ελεγκτικό Συνέδριο να παράσχει στοιχεία σχετικά με το ποσοστό σφάλματος για τις πληρωμές στο πλαίσιο αυτών των τομέων στις επόμενες ετήσιες εκθέσεις του·

45. σημειώνει ότι το Ελεγκτικό Συνέδριο έλεγξε πράξεις συνολικού ύψους 120,6 δισεκατομμυρίων EUR και ότι ο τομέας «Φυσικοί πόροι» αντιπροσωπεύει το μεγαλύτερο μερίδιο του συνολικού πληθυσμού (48 %), ενώ το βάρος του υποτομέα 1β («Συνοχή») του ΠΔΠ είναι σχετικά μικρό (περίπου 20 %)· σημειώνει την κατανομή του ελεγχθέντος πληθυσμού, λαμβάνοντας υπόψη το πολύ υψηλό ποσοστό σφάλματος στον τομέα της συνοχής· προτείνει στο Ελεγκτικό Συνέδριο να εξετάσει τόσο το μερίδιο των συνολικών δαπανών της Ένωσης όσο και τον κίνδυνο που συνδέεται με σφάλματα κατά τη λήψη απόφασης σχετικά με την κατανομή του επόμενου μεριδίου ελέγχου του συνολικού πληθυσμού·

46. εκφράζει την έκπληξή του για το γεγονός ότι το Ελεγκτικό Συνέδριο αποφάσισε ότι οι φυσικοί πόροι θα πρέπει να αντιπροσωπεύουν το μεγαλύτερο μερίδιο του συνολικού ελεγχθέντος πληθυσμού του Ελεγκτικού Συνεδρίου για την εξέταση στο πλαίσιο του ετήσιου δημοσιονομικού ελέγχου και ελέγχου συμμόρφωσης, ενώ οι άμεσες ενισχύσεις της ΚΓΠ δεν ενέχουν μεγάλο κίνδυνο σφάλματος· σημειώνει, ωστόσο, ότι στον τομέα των άμεσων ενισχύσεων έχουν δημοσιοποιηθεί αρκετές περιπτώσεις σύγκρουσης συμφερόντων, οργανωμένου εγκλήματος και διαφθοράς και έχει δοθεί συνέχεια με ελέγχους της Επιτροπής· ζητεί να ληφθούν καταλληλότερα μέτρα από την Επιτροπή και τα κράτη μέλη για την πρόληψη και την επίλυση περιπτώσεων που θέτουν σε κίνδυνο την ΚΓΠ·

47. επισημαίνει ότι ο πληθυσμός που έλεγξε το Ελεγκτικό Συνέδριο στον τομέα της συνοχής ήταν διαφορετικός από προηγούμενα έτη και αποτελούνταν από τελικές πληρωμές για την περίοδο 2007-2013 και από δαπάνες που καλύφθηκαν από λογαριασμούς που έγιναν δεκτοί σε ετήσια βάση από την Επιτροπή για την περίοδο 2014-2020· θεωρεί ότι αυτό σημαίνει πως το Ελεγκτικό Συνέδριο υπέβαλε σε ελεγκτικές δοκιμασίες πράξεις για τις οποίες είχαν εφαρμοστεί όλα τα διορθωτικά μέτρα σε επίπεδο κράτους μέλους· εκφράζει τη λύπη του για το γεγονός ότι, παρά την εν λόγω προσέγγιση ελέγχου, το ποσοστό σφάλματος προσδιορίστηκε στο ιδιαίτερα υψηλό επίπεδο του 5 %·

48. επισημαίνει ότι το 2018, όπως και τα προηγούμενα έτη, στο εκτιμώμενο επίπεδο σφάλματος για τις δαπάνες υψηλού κινδύνου συνέβαλαν περισσότερο τα σφάλματα επιλεξιμότητας (μη επιλέξιμα έξοδα στις δηλώσεις δαπανών και μη επιλέξιμα έργα, μη επιλέξιμες δραστηριότητες ή μη επιλέξιμοι δικαιούχοι)·

49. επισημαίνει, ωστόσο, ότι ο αντίκτυπος των σφαλμάτων επιλεξιμότητας δεν ήταν τόσο σημαντικός όσο το 2017 (2018: 68 %, 2017: 93 %)· εκφράζει τη λύπη του για το γεγονός ότι, το 2018, το Ελεγκτικό Συνέδριο εντόπισε έναν μεγαλύτερο αριθμό σφαλμάτων που σχετίζονταν με τις δημόσιες συμβάσεις, τους κανόνες για τις κρατικές ενισχύσεις και τις διαδικασίες επιχορηγήσεων· καλεί την Επιτροπή να δώσει ιδιαίτερη προσοχή σε αυτές τις κατηγορίες σφαλμάτων και να αξιολογήσει αν συνιστούν κίνδυνο για τον ελεύθερο ανταγωνισμό ή, ακόμη, αν καταδεικνύουν πιθανές περιπτώσεις διαφθοράς· στη δεύτερη περίπτωση, η Επιτροπή δεν θα πρέπει να διστάσει να λάβει διορθωτικά μέτρα και να ενημερώσει την Ευρωπαϊκή Εισαγγελία·

50. καλεί την Επιτροπή να εξορθολογίσει και να απλουστεύσει τα στρατηγικά πλαίσια που διέπουν την εκτέλεση του προϋπολογισμού της Ένωσης, ενισχύοντας κατά τον τρόπο αυτό τη λογοδοσία για τα αποτελέσματα, καθώς και τη σαφήνεια και τη διαφάνεια για όλα τα ενδιαφερόμενα μέρη·

Ετήσια έκθεση για τη διαχείριση και τις επιδόσεις: επιτεύγματα σε σχέση με τη διαχείριση

Αξιοπιστία των δεδομένων που κοινοποιεί η Επιτροπή

51. εκφράζει τη λύπη του για το γεγονός ότι το Ελεγκτικό Συνέδριο δεν έχει ελέγξει την ετήσια έκθεση για τη διαχείριση και τις επιδόσεις (ΕΕΔΕ)· επισημαίνει, ωστόσο, ότι το Ελεγκτικό Συνέδριο εξέτασε ορισμένες ετήσιες εκθέσεις δραστηριοτήτων (ΕΕΔ) και, ειδικότερα, τις εκθέσεις της ΓΔ AGRI, της ΓΔ DEVCO, της ΓΔ ECHO, της ΓΔ NEAR, της ΓΔ EMPL και της ΓΔ REGIO·

52. επισημαίνει ότι, στο κεφάλαιο σχετικά με τη σύνθεση της δημοσιονομικής διαχείρισης της ΕΕΔΕ, η Επιτροπή αναφέρει ένα εκτιμώμενο επισφαλές ποσό κατά την πληρωμή της τάξης του 1,7 % και επιβεβαιώνει ότι «το επισφαλές ποσό κατά την πληρωμή προσεγγίζει περισσότερο το “πιθανότερο ποσοστό σφάλματος” του Ευρωπαϊκού Ελεγκτικού Συνεδρίου» (σ. 152 της ΕΕΔΕ του 2018 ( 3 ) )·

53. σημειώνει ότι η Επιτροπή επέμεινε το 2018 ότι η πρόοδος οφειλόταν κυρίως στην καλή επίδοση του τομέα της συνοχής με 1,1 % ( 4 ) ·σημειώνει με έκπληξη ότι για το ίδιο ημερολογιακό έτος (2017), η ΓΔ REGIO αναφέρει άλλο ποσοστό σφάλματος (1,95 %) στην ΕΕΔ της για το 2018 (σ. 70)·

54. επισημαίνει ότι ο γενικός διευθυντής της ΓΔ EMPL εξηγεί στην ΕΕΔ του για το 2018, στη σελίδα 83, ότι: — «οι γενικοί διευθυντές της ΓΔ REGIO και της ΓΔ EMPL αποφάσισαν, στις ετήσιες εκθέσεις δραστηριοτήτων τους για το 2017, να εκτιμήσουν τον κίνδυνο με την προβολή ενός προσωρινού υπολειπόμενου συνολικού ποσοστού σφάλματος για τις δαπάνες του ημερολογιακού έτους 2017, τις οποίες δεν είχαν ακόμη ούτε εγκρίνει ούτε επικυρώσει», — «το ΕΕΣ είναι της γνώμης ότι οι ετήσιες εκθέσεις δραστηριοτήτων χρήζουν περαιτέρω εξορθολογισμού και προσαρμογής στο νέο πλαίσιο δικλίδων και διασφάλισης. Το πλαίσιο αυτό σημαίνει ότι μεσολαβούν περίπου δύο έτη από το τέλος της σχετικής λογιστικής περιόδου μέχρι να μπορέσει η Επιτροπή να υποβάλει για πρώτη φορά το συμπέρασμά της για την αξιοπιστία των υπολειπόμενων ποσοστών σφάλματος των αρχών ελέγχου για ένα δεδομένο λογιστικό έτος»·

55. ζητεί από την Επιτροπή να διασφαλίσει ότι η ΕΕΔΕ είναι πλήρως αξιόπιστη και δεν βασίζεται σε προβολές·

56. σημειώνει ότι, στον τομέα των εξωτερικών σχέσεων, η ΓΔ NEAR και η ΓΔ DEVCO χρησιμοποιούν στις ΕΕΔ τους εναπομένοντα ποσοστά σφάλματος βάσει σχετικών μελετών που έχουν πραγματοποιηθεί από εξωτερικές εταιρείες·

57. επισημαίνει ότι το εναπομένον ποσοστό σφάλματος υπολογίζεται επί πράξεων από συμβάσεις που περατώθηκαν αποκλειστικά κατά το διάστημα μεταξύ 1ης Σεπτεμβρίου 2017 και 31ης Αυγούστου 2018 (πλαίσιο 9.5 της ετήσιας έκθεσης του Ελεγκτικού Συνεδρίου για το 2018), για τις οποίες έχουν πραγματοποιηθεί όλοι οι έλεγχοι και επαληθεύσεις·

58. τονίζει ότι το εναπομένον ποσοστό σφάλματος της ΓΔ DEVCO και της ΓΔ NEAR δεν αφορά μόνο πληρωμές που πραγματοποιήθηκαν το 2018·

59. υπενθυμίζει ότι, για το Ταμείο Ασύλου, Μετανάστευσης και Ένταξης / το Ταμείο Εσωτερικής Ασφάλειας (ΤΑΜΕ / ΤΕΑ), η ΓΔ HOME επισήμανε το 2018 ότι «αναφέρει μόνο το εναπομένον ποσοστό σφάλματος, καθώς, όπως προβλέπεται από τη νομική βάση, οι εθνικές ελεγκτικές αρχές δεν υποχρεούνται να δηλώνουν στη ΓΔ HOME τα διαπιστωθέντα ποσοστά σφάλματος» (βλ. απάντηση στην ερώτηση 14, ακρόαση Αβραμόπουλου, 18 Οκτωβρίου 2018)· σημειώνει, συνεπώς, ότι το αναφερόμενο ποσοστό σφάλματος είναι το εναπομένον, δηλαδή το εκτιμώμενο ποσοστό σφάλματος μείον τυχόν ποσά που αντιστοιχούν σε διορθωτικά μέτρα που έχουν ληφθεί τα οποία έχουν ήδη μειώσει αποτελεσματικά το άνοιγμα ( 5 )

60. συμμερίζεται την άποψη που εξέφρασε το Ελεγκτικό Συνέδριο (στο σημείο 6.74 της ετήσιας έκθεσης του Ελεγκτικού Συνεδρίου για το 2018) ότι, στην ΕΕΔΕ, η Επιτροπή παρουσιάζει εκτιμώμενο επισφαλές ποσό κατά την πληρωμή, όσον αφορά την οικονομική, κοινωνική και εδαφική συνοχή, το οποίο «αφορά δαπάνες που δεν έχουν ακόμη διέλθει από ολόκληρο τον κύκλο ελέγχου»· εκφράζει τη λύπη του για το γεγονός ότι αυτό σημαίνει ότι η Επιτροπή αξιολογεί το ποσοστό σφάλματος για την πολιτική συνοχής αποκλειστικά με βάση εκτιμήσεις σε σύγκριση με τη λογιστική χρήση 2017-2018, και όχι με βάση πραγματικά αριθμητικά στοιχεία που έχουν επαληθευτεί για το ίδιο το οικονομικό έτος 2018·

61. τονίζει ότι, για τον λόγο αυτό, το Ελεγκτικό Συνέδριο επισήμανε ότι τα στοιχεία που παρέχει η Επιτροπή στην ΕΕΔΕ της όσον αφορά την κοινωνική και εδαφική συνοχή δεν είναι αξιόπιστα (σημείο 6.74 της ετήσιας έκθεσης του Ελεγκτικού Συνεδρίου για το 2018)·

62. τονίζει επιπλέον ότι, καθώς τα ποσοστά σφάλματος που εξέδωσε η Επιτροπή στους τομείς της συνοχής και των εξωτερικών σχέσεων και σε ορισμένους από τους τομείς εσωτερικής πολιτικής βασίζονται στον υπολειπόμενο κίνδυνο, δεν δικαιολογείται η σύγκριση του επισφαλούς ποσού κατά την πληρωμή που αναφέρει η Επιτροπή στην ΕΕΔΕ της με το εκτιμώμενο ποσοστό σφάλματος του Ελεγκτικού Συνεδρίου·

63. επισημαίνει ότι, εάν το επισφαλές ποσό κατά την πληρωμή που κοινοποιεί η Επιτροπή περιλαμβάνει ήδη δημοσιονομικές διορθώσεις, ενδέχεται να υπερεκτιμάται η διορθωτική ικανότητα της Ένωσης· εκφράζει τη λύπη του για το γεγονός ότι αυτό μπορεί να έχει αντίκτυπο στην αξιοπιστία·

64. εκφράζει τη λύπη του για το γεγονός ότι τα σφάλματα που εντοπίστηκαν συνιστούν ένδειξη συνεχιζόμενων αδυναμιών όσον αφορά την κανονικότητα των δαπανών που δηλώνονται από τις διαχειριστικές αρχές, καθώς και για το γεγονός ότι το Ελεγκτικό Συνέδριο εντόπισε αδυναμίες στις μεθόδους δειγματοληψίας των ελεγκτικών αρχών·

65. θεωρεί ότι, εάν οι κύριοι διατάκτες, όταν γνωστοποιούν τους συγκεκριμένους τομείς των δαπανών τους για τους οποίους διατυπώνουν επιφύλαξη, αναφέρονται στο όριο σημαντικότητας του 2 % ως εναπομένον ποσοστό σφάλματος, υπάρχει τελικά κίνδυνος να μην προστατεύουν επαρκώς τον προϋπολογισμό της Ένωσης·

66. εκφράζει τη λύπη του για το γεγονός ότι οι εκτιμήσεις των επιμέρους ΓΔ όσον αφορά το επίπεδο των παράτυπων δαπανών δεν βασίζονται σε μια συνεπή μεθοδολογία·

67. επισημαίνει ότι οι ΕΕΔ των ΓΔ και η ΕΕΔΕ χρησιμοποιούν μια περίπλοκη και ασυνεπή ορολογία που καθιστά δύσκολη τη σύγκριση των αναφερόμενων αποτελεσμάτων μεταξύ των ΓΔ και σε βάθος χρόνου·

68. σημειώνει, ειδικότερα, ότι «το Ελεγκτικό Συνέδριο είναι της γνώμης ότι η Επιτροπή παρουσιάζει στις ΕΕΔ των ΓΔ REGIO και EMPL τουλάχιστον 13 διαφορετικά ποσοστά για τις δύο περιόδους προγραμματισμού ως αποτέλεσμα της μέτρησης των επισφαλών δαπανών. Το μεγάλο πλήθος των ποσοστών προκαλεί ασάφεια ενώ ενδεχομένως να προκαλείται σύγχυση ως προς την συνάφειά τους και τη διασφάλιση που παρέχουν.» (ΕΕΔ της ΓΔ EMPL για το 2018, σ. 83)·

69. σημειώνει ότι η Επιτροπή, αντί να αναφέρεται, όπως το 2017, στην έννοια του εναπομένοντος ποσοστού σφάλματος, χρησιμοποιεί στην ΕΕΔΕ της για το 2018 τον όρο «ποσοστό σφάλματος κατά το κλείσιμο»· σημειώνει ότι πρόκειται για τον κίνδυνο κατά την πληρωμή μείον τις εκτιμώμενες μελλοντικές διορθώσεις και ανακτήσεις που προβλέπεται να πραγματοποιήσουν οι υπεύθυνοι διαχείρισης των κεφαλαίων της Ένωσης σε σχέση με δαπάνες του 2018, κατά τα επόμενα έτη των τρεχόντων προγραμμάτων· επισημαίνει ότι το εν λόγω ποσοστό σφάλματος αποτελεί απλώς εκτίμηση·

70. σημειώνει ότι, σύμφωνα με την ετήσια έκθεση του 2018 για τη διαχείριση και τις επιδόσεις του προϋπολογισμού της Ένωσης, 30 κύριοι διατάκτες (όπως και το 2017) εξέφρασαν θετική δήλωση αξιοπιστίας, ενώ σε 20 δηλώσεις (όπως και το 2017) διατυπώθηκαν 40 επιφυλάξεις για το 2018 (38 το 2017 και 37 το 2016)·

71. επισημαίνει ότι η Επιτροπή διατύπωσε 40 επιφυλάξεις για το 2018: οι 2 επιφυλάξεις ήταν νέες και οι 38 επαναλαμβάνονται· σημειώνει ότι έχουν επικαιροποιηθεί πέντε επαναλαμβανόμενες επιφυλάξεις, από ποσοτικοποιημένες σε μη ποσοτικοποιημένες (ή αντιστρόφως) ή υπήρξε αλλαγή του πεδίου εφαρμογής και ότι για όλες τις επιφυλάξεις, ο αντίκτυπος στις δαπάνες του 2018 υπολογίστηκε ή υπολογίστηκε εκ νέου· σημειώνει, ως εκ τούτου, ότι το επισφαλές ποσό κατά την υποβολή της έκθεσης για τις δαπάνες του 2018 για τις οποίες διατυπώθηκαν επιφυλάξεις εκτιμάται σε 1 078 εκατομμύρια EUR (σε σύγκριση με 1 053 εκατομμύρια EUR το 2017, 1 621 εκατομμύρια EUR το 2016 και 1 324 εκατομμύρια EUR το 2015)·

72. εκφράζει τη λύπη του για το γεγονός ότι, παρά τις βελτιώσεις στη μεθοδολογία για την ανάλυση του αντικτύπου των διορθωτικών μέτρων, η Επιτροπή δεν έχει εξαλείψει τον κίνδυνο υπερεκτίμησης του εν λόγω αντικτύπου· επισημαίνει ότι, στην περίπτωση αυτή, όλα τα αναφερόμενα εναπομένοντα ποσοστά σφάλματος στην ΕΕΔΕ είναι αναξιόπιστα·

73. επισημαίνει ειδικότερα ότι, για περισσότερο από τα τρία τέταρτα των δαπανών του 2018, οι γενικές διευθύνσεις της Επιτροπής βασίζουν τις εκτιμήσεις τους όσον αφορά τα επισφαλή ποσά σε στοιχεία που διαβιβάζουν οι εθνικές αρχές, ενώ από τις ΕΕΔ των οικείων γενικών διευθύνσεων της Επιτροπής (ΓΔ AGRI, ΓΔ REGIO και ΓΔ EMPL) προκύπτει ότι η ποιότητα και η αξιοπιστία των ελέγχων που πραγματοποιούν αρκετά κράτη μέλη εξακολουθεί να συνιστά πρόβλημα·

74. επαναλαμβάνει το αίτημά του προς την Επιτροπή και τα κράτη μέλη να καθιερώσουν άρτιες διαδικασίες για την επιβεβαίωση του χρονοδιαγράμματος, της προέλευσης και του ποσού των διορθωτικών μέτρων και να περιλαμβάνουν στις παρατηρήσεις των ετήσιων λογαριασμών πληροφορίες από τις οποίες να προκύπτουν, κατά το δυνατόν, το έτος πραγματοποίησης των πληρωμών, το έτος εντοπισμού του σχετικού σφάλματος και το έτος κατά το οποίο δημοσιοποιήθηκαν οι ανακτήσεις ή οι δημοσιονομικές διορθώσεις·

75. σημειώνει ότι η OLAF διατύπωσε συνολικά συστάσεις σε 208 υποθέσεις μεταξύ 2012 και 2018, ενώ οι εθνικές αρχές δεν έλαβαν καμία απόφαση ( 6 ) · επισημαίνει ότι, σε ορισμένα κράτη μέλη, στην πλειονότητα των περιπτώσεων οι συστάσεις της OLAF δεν ακολουθούνται από καμία ενέργεια των αρχών των κρατών μελών, γεγονός που ενδέχεται να συνεπάγεται άμεση ζημία για τα οικονομικά συμφέροντα της Ένωσης και των πολιτών·

76. σημειώνει με ανησυχία τις εννέα περιπτώσεις υπόνοιας απάτης που κοινοποιήθηκαν στην OLAF από το Ελεγκτικό Συνέδριο το 2018·

77. καλεί την Επιτροπή να απλουστεύσει και να εναρμονίσει τις πρακτικές και τις μεθόδους των ΓΔ προκειμένου να είναι σε θέση να τηρεί πλήρως τις απαιτήσεις του άρθρου 247 του δημοσιονομικού κανονισμού και, ειδικότερα, της παραγράφου 1β, η οποία ορίζει ότι: «... η ετήσια έκθεση διαχείρισης και επιδόσεων περιλαμβάνει πληροφορίες σχετικά με βασικές ρυθμίσεις διακυβέρνησης στην Επιτροπή, καθώς και: i) εκτίμηση του επιπέδου σφάλματος στις δαπάνες της Ένωσης, βάσει συνεκτικής μεθοδολογίας και εκτίμηση των μελλοντικών διορθώσεων ...»·

78. καλεί την Επιτροπή, σύμφωνα με το άρθρο 247 του δημοσιονομικού κανονισμού, να ευθυγραμμίσει ταχέως τη μεθοδολογία της με εκείνη που χρησιμοποιείται από το Ελεγκτικό Συνέδριο και να παρέχει στην αρχή ελέγχου του προϋπολογισμού ένα μόνο ποσοστό σφάλματος που να αντιστοιχεί στον κίνδυνο κατά την πληρωμή (ποσοστό σφάλματος κατά την πληρωμή)· καλεί την Επιτροπή να κοινοποιεί χωριστά μια εκτίμηση των μελλοντικών διορθώσεων (εναπομένον ποσοστό σφάλματος)· καλεί επιτακτικά την Επιτροπή να εφαρμόζει μια συνεκτική ορολογία σε όλες τις ΓΔ, όταν υποβάλλει εκθέσεις σχετικά με τις εν λόγω δύο εκτιμήσεις· ζητεί να ενημερωθεί το Κοινοβούλιο σχετικά με την πρόοδο ως προς το εν λόγω ζήτημα έως τις 30 Ιουνίου 2021·

79. καλεί την Επιτροπή να λάβει τα αναγκαία μέτρα για την εξασφάλιση αξιόπιστων στοιχείων από τα κράτη μέλη όσον αφορά το ποσοστό σφάλματος κατά την πληρωμή· καλεί την Επιτροπή να προβαίνει εγκαίρως στις δέουσες προσαρμογές εάν διαπιστώνονται ελλείψεις στους ελέγχους των κρατών μελών·

80. καλεί την Επιτροπή να λάβει όλα τα αναγκαία μέτρα για την εξασφάλιση αξιόπιστων στοιχείων από τα κράτη μέλη όσον αφορά το ποσοστό σφάλματος κατά την πληρωμή·

81. καλεί το Ελεγκτικό Συνέδριο: α) να εξετάζει και να ελέγχει και τα δύο τμήματα της ΕΕΔΕ στο πλαίσιο της ετήσιας έκθεσής του, και β) να εξετάσει κατά πόσον θα πρέπει το όριο σημαντικότητας που χρησιμοποιείται στις ΕΕΔ των ΓΔ για την ενεργοποίηση των μηχανισμών επιφυλάξεων, να εκφράζεται ως κίνδυνος κατά την πληρωμή αντί του εναπομένοντος ποσοστού σφάλματος·

Δημοσιονομική και χρηματοοικονομική διαχείριση

82. σημειώνει ότι το 2018 οι πιστώσεις ανάληψης υποχρεώσεων και οι πιστώσεις πληρωμών που ήταν διαθέσιμες στον οριστικό προϋπολογισμό είχαν χρησιμοποιηθεί σχεδόν εξ ολοκλήρου: 99,5 % των πιστώσεων ανάληψης υποχρεώσεων και 98,6 % των πιστώσεων πληρωμών·

83. επισημαίνει ότι το 2018 καταγράφηκε σημαντική αύξηση των αιτήσεων πληρωμής από τα κράτη μέλη στο πλαίσιο των ΕΔΕΤ·

84. σημειώνει με ανησυχία ότι, κυρίως λόγω καθυστερήσεων, σημαντικά ποσά αχρησιμοποίητων ετήσιων προχρηματοδοτήσεων στο πλαίσιο των ΕΔΕΤ επιστράφηκαν στον προϋπολογισμό της Ένωσης: 8,1 δισεκατομμύρια EUR το 2018 (σε σύγκριση με 5,4 δισεκατομμύρια EUR το 2017), ποσό που οδήγησε σε σημαντική αύξηση των εσόδων για ειδικό προορισμό αυτά τα δύο έτη·

85. τονίζει ότι το 2018: — δεν υπήρξε ανάγκη για πρόσθετες πληρωμές και δεν χρειάστηκε να χρησιμοποιηθούν τα 5,3 δισεκατομμύρια EUR που ήταν διαθέσιμα στο συνολικό περιθώριο πληρωμών (ΣΠΠ) από προηγούμενα έτη, — το ποσό των 5,3 δισεκατομμυρίων EUR δεν μπορούσε να μεταφερθεί σε επόμενο οικονομικό έτος, επειδή είχαν καλυφθεί τα ανώτατα όρια του ΣΠΠ για το 2019 και το 2020, και — ένα πρόσθετο ποσό ύψους 11,2 δισεκατομμυρίων EUR σε πιστώσεις πληρωμών που δεν είχαν χρησιμοποιηθεί το 2018 δεν μπορούσε να μεταφερθεί ούτε στο 2019 ούτε στο 2020·

86. επισημαίνει ότι, σύμφωνα με τις προβλέψεις του Ελεγκτικού Συνεδρίου (σημεία 2.15 και 2.16 της έκθεσης του Ελεγκτικού Συνεδρίου), έως το 2020 ενδέχεται να μείνει αχρησιμοποίητο ένα συνολικό ποσό 44,9 δισεκατομμυρίων EUR· υπενθυμίζει ότι η ευελιξία που παρέχει το ΣΠΠ θα παύσει να υπάρχει με τη λήξη του τρέχοντος ΠΔΠ το 2020·

87. επισημαίνει με ανησυχία ότι: — οι εκκρεμείς αναλήψεις υποχρεώσεων συνέχισαν να αυξάνονται, με αποτέλεσμα να φτάσουν τα 281,2 δισεκατομμύρια EUR στο τέλος του 2018 (σε σύγκριση με 267,3 δισεκατομμύρια EUR το 2017), και ότι αυξήθηκαν κατά 36 % (73,7 δισεκατομμύρια EUR) την τελευταία επταετία από το 2011, το αντίστοιχο έτος του προηγούμενου ΠΔΠ, — βάσει των μακροπρόθεσμων προβλέψεων της Επιτροπής (7), το 2023 οι εκκρεμείς αναλήψεις υποχρεώσεων θα ανέρχονται σε 313,8 δισεκατομμύρια EUR, ποσό που προσεγγίζει αυτό που προκύπτει και από τις προβολές του Ελεγκτικού Συνεδρίου·

88. εκφράζει την ανησυχία του για το γεγονός ότι οι εκκρεμείς αναλήψεις υποχρεώσεων συνέχισαν να αυξάνονται το 2018, με αποτέλεσμα να σημειωθεί νέο ρεκόρ· σημειώνει ότι αυτό αποτελεί σοβαρό κίνδυνο· καλεί την Επιτροπή, προκειμένου να μειωθούν οι υφιστάμενες εκκρεμείς αναλήψεις υποχρεώσεων και να προληφθεί η περαιτέρω συσσώρευση εκκρεμών αναλήψεων υποχρεώσεων, να βελτιώσει τις οικονομικές της προβλέψεις και, όπου είναι αναγκαίο, να βοηθήσει τις χώρες να εντοπίσουν επιλέξιμα έργα, ιδίως όσα έχουν σαφή ευρωπαϊκή προστιθέμενη αξία·

89. υπενθυμίζει ότι το υψηλό ποσοστό των εκκρεμών αναλήψεων υποχρεώσεων οφείλεται κατά κύριο λόγο στην αργή εφαρμογή των ΕΔΕΤ, αλλά και στην ετήσια διαφορά μεταξύ αναλήψεων υποχρεώσεων και πληρωμών και στην αύξηση του μεγέθους του προϋπολογισμού της Ένωσης (συνοπτική περιπτωσιολογική επισκόπηση του Ελεγκτικού Συνεδρίου, με τίτλο «Εκκρεμείς αναλήψεις υποχρεώσεων στον προϋπολογισμό της ΕΕ - Σε πρώτο πλάνο»)·

90. συμμερίζεται την ανησυχία του Ελεγκτικού Συνεδρίου ότι υπάρχει υψηλός κίνδυνος να μην είναι διαθέσιμες αρκετές πιστώσεις πληρωμών για την κάλυψη όλων των ποσών που θα οφείλονται κατά τα πρώτα έτη του νέου ΠΔΠ και ότι οι πιθανότητες να συμβεί κάτι τέτοιο είναι ιδιαίτερα αυξημένες το 2021, πρώτο έτος του ΠΔΠ για την περίοδο 2021-2027 (σημείο 2.20 στην ετήσια έκθεση του Ελεγκτικού Συνεδρίου)·

91. επισημαίνει ότι ο κίνδυνος ανεπάρκειας των πιστώσεων πληρωμών επιτείνεται ακόμη περισσότερο από το γεγονός ότι η εφαρμογή των ΕΔΕΤ έχει σημειώσει μεγαλύτερες καθυστερήσεις από ό,τι κατά το προηγούμενο ΠΔΠ· επισημαίνει σχετικά το γεγονός ότι σε 9 από τα 13 κράτη μέλη που προσχώρησαν στην Ένωση από το 2004 και μετά, οι εκκρεμείς αναλήψεις υποχρεώσεων αντιστοιχούν σε ποσοστό άνω του 15 % των ετήσιων κρατικών δαπανών τους, και ότι σε περίπτωση που δεν θα είναι διαθέσιμες αρκετές πιστώσεις πληρωμών για την κάλυψη όλων των ποσών, αυτό θα μπορούσε να αποτελέσει σοβαρό οικονομικό και πολιτικό πρόβλημα τόσο στις χώρες αυτές όσο και εντός της Ένωσης·

92. επισημαίνει ότι, σύμφωνα με το Ελεγκτικό Συνέδριο, συνολικά, η απορρόφηση των πόρων των ΕΔΕΤ από τα κράτη μέλη ήταν χαμηλότερη από εκείνη του αντίστοιχου έτους του προηγούμενου ΠΔΠ (σημεία 2.22 έως 2.24 στην ετήσια έκθεση του Ελεγκτικού Συνεδρίου για το 2018)·

93. επισημαίνει ότι, συγκεκριμένα, μόνο η Βουλγαρία, το Λουξεμβούργο, η Αυστρία, η Ρουμανία και η Φινλανδία επιδεικνύουν ταχύτερο ρυθμό απορρόφησης κατά το τρέχον ΠΔΠ από ό,τι κατά το προηγούμενο·

94. επισημαίνει ότι οι εγγυήσεις που υποστηρίζονται από τον προϋπολογισμό της Ένωσης έχουν αυξηθεί τα τελευταία χρόνια και ότι αυτό οφείλεται κυρίως στην προσθήκη εγγυήσεων του Ευρωπαϊκού Ταμείου Στρατηγικών Επενδύσεων (ΕΤΣΕ) και του Ευρωπαϊκού Ταμείου για τη Βιώσιμη Ανάπτυξη· σημειώνει ότι υπάρχουν και άλλες εγγυήσεις, όπως αυτές που συνδέονται με την εντολή εξωτερικής δανειοδότησης που έχει ανατεθεί στην Ευρωπαϊκή Τράπεζα Επενδύσεων (ΕΤΕπ) και οι εγγυήσεις που παρέχει η Ένωση για την υποστήριξη δανειοληπτικών και δανειοδοτικών πράξεων, οι οποίες αφορούν κυρίως δάνεια προς κράτη μέλη·

95. σημειώνει με ανησυχία ότι η αύξηση των εγγυήσεων αυξάνει την έκθεση του προϋπολογισμού της Ένωσης σε κίνδυνο, δεδομένου ότι το επίπεδο των ζημιών που αναμένει η Επιτροπή καλύπτεται από ταμεία εγγυήσεων, τα οποία στο πλαίσιο του νέου ΠΔΠ θα συγκεντρωθούν σε ένα κοινό ταμείο προβλέψεων·

96. επισημαίνει ότι τα τελευταία χρόνια η Ένωση χρησιμοποιεί όλο και περισσότερο τα χρηματοδοτικά μέσα και τις δημοσιονομικές εγγυήσεις που παρέχει ο Όμιλος ΕΤΕπ και ότι ο Όμιλος ΕΤΕπ έχει μια περίπλοκη σχέση με τον προϋπολογισμό της Ένωσης και ρυθμίσεις λογοδοσίας που διαφέρουν από τις αντίστοιχες των θεσμικών οργάνων της·

97. υπενθυμίζει ότι, επί του παρόντος, οι πράξεις του Ομίλου ΕΤΕπ που δεν χρηματοδοτούνται από τον προϋπολογισμό της Ένωσης, αλλά εξυπηρετούν τους ίδιους στόχους με αυτούς που επιδιώκει η Ένωση, δεν εμπίπτουν στο πεδίο της εντολής ελέγχου του Ελεγκτικού Συνεδρίου· σημειώνει ότι αυτό σημαίνει πως το Ελεγκτικό Συνέδριο δεν είναι σε θέση να παρουσιάσει πλήρη εικόνα των σχέσεων μεταξύ των πράξεων του Ομίλου ΕΤΕπ και του προϋπολογισμού της Ένωσης· υποστηρίζει, ειδικότερα, το αίτημα του Ελεγκτικού Συνεδρίου για έλεγχο των πράξεων της ΕΤΕπ που δεν σχετίζονται με τον ενωσιακό προϋπολογισμό· ζητεί η ανανέωση της τριμερούς συμφωνίας μεταξύ της Επιτροπής, της ΕΤΕπ και του Ελεγκτικού Συνεδρίου, η οποία προβλέπεται για το 2020, να συμπεριλάβει διατάξεις που θα παρέχουν στο Ελεγκτικό Συνέδριο μεγαλύτερη πρόσβαση στον έλεγχο των πράξεων της ΕΤΕπ, με σκοπό να βελτιωθεί ο εξωτερικός έλεγχος· καλεί, επιπλέον, τον Όμιλο ΕΤΕπ να ενισχύσει τη διαφάνεια όσον αφορά τα εξής: τις οικονομικές πράξεις, τη χρήση της εγγύησης του προϋπολογισμού της Ένωσης, την προσθετικότητα των πράξεων της ΕΤΕπ και τα πιθανά μελλοντικά σχέδια για τη σύσταση μιας αναπτυξιακής θυγατρικής στην ΕΤΕπ· ζητεί να καταρτιστεί μνημόνιο συμφωνίας μεταξύ της ΕΤΕπ και του Κοινοβουλίου για να βελτιωθεί η πρόσβαση του Κοινοβουλίου στα έγγραφα και τα δεδομένα της ΕΤΕπ που σχετίζονται με τον στρατηγικό προσανατολισμό και τις πολιτικές χρηματοδότησης, προκειμένου να ενισχυθεί η λογοδοσία της Τράπεζας·

98. συντάσσεται με τις κύριες συστάσεις που διατυπώνει το Ελεγκτικό Συνέδριο στο κεφάλαιο 2 της ετήσιας έκθεσής του για το 2018·

99. καλεί την Επιτροπή να λάβει μέτρα προκειμένου να αποφευχθεί η άσκοπη πίεση στο επίπεδο των πιστώσεων πληρωμών κατά τα πρώτα έτη του ΠΔΠ για την περίοδο προγραμματισμού 2021-2027· ζητεί τα μέτρα αυτά να περιλαμβάνουν τα εξής: α) βελτίωση της ακρίβειας των προβλέψεων των αναγκών σε πληρωμές· β) αίτημα προς την αρμόδια για τον προϋπολογισμό αρχή: i) να προβλέψει μια εύτακτη ισορροπία μεταξύ των εγγεγραμμένων στον προϋπολογισμό πιστώσεων ανάληψης υποχρεώσεων και πιστώσεων πληρωμών για το επόμενο ΠΔΠ, είτε με την αύξηση των πιστώσεων πληρωμών είτε με την τροποποίηση των κανόνων για την ανάληψη υποχρεώσεων είτε με τη μείωση των πιστώσεων ανάληψης υποχρεώσεων· ii) στο πλαίσιο αυτό, να λάβει υπόψη το ενδεχόμενο το ποσό των αιτήσεων πληρωμής να είναι υψηλό το 2021 και το 2022 και το γεγονός ότι οι αχρησιμοποίητες πιστώσεις πληρωμών δεν μπορούν να μεταφερθούν στο επόμενο ΠΔΠ· γ) διευκόλυνση της έγκαιρης έγκρισης των νομικών πλαισίων και παρότρυνση των κρατών μελών για έγκαιρο σχεδιασμό των προγραμμάτων·

100. καλεί την Επιτροπή, μόλις δημιουργηθεί το κοινό ταμείο προβλέψεων, να διασφαλίσει την αποτελεσματική διαχείριση και την επικαιροποιημένη παρακολούθηση του ανοίγματος του ενωσιακού προϋπολογισμού στις σχετικές εγγυήσεις· ζητεί, στο πλαίσιο αυτό, από την Επιτροπή να λάβει ως βάση του υπολογισμού του πραγματικού συντελεστή προβλέψεων μια συντηρητική μεθοδολογία βάσει αναγνωρισμένων ορθών πρακτικών·

101. καλεί την Επιτροπή να παρουσιάζει ετησίως στην αρμόδια για τον προϋπολογισμό αρχή το συνολικό ποσό και την κατανομή των πόρων που μεταβιβάζονται από τον προϋπολογισμό της Ένωσης σε χρηματοδοτικά μέσα υπό τη διαχείριση του Ομίλου ΕΤΕπ, καθώς και να παρουσιάζει πληροφορίες σχετικά με το επίπεδο εκτέλεσης των εν λόγω κονδυλίων·

Επίτευξη αποτελεσμάτων από τον προϋπολογισμό της Ένωσης

102. τονίζει ότι επιδίωξη των σχετικών με τις επιδόσεις πληροφοριών είναι η παροχή ενδεικτικών στοιχείων σχετικά με το κατά πόσον οι στόχοι των πολιτικών και των προγραμμάτων της Ένωσης επιτυγχάνονται κατά τρόπο αποδοτικό και αποτελεσματικό· προτείνει, εάν απαιτούνται βελτιώσεις, να αξιοποιούνται οι σχετικές με τις επιδόσεις πληροφορίες στο πλαίσιο της διαδικασίας σχεδιασμού των αναγκαίων διορθωτικών μέτρων, και να παρακολουθείται συνεχώς η εφαρμογή των μέτρων αυτών·

103. εκφράζει την ικανοποίησή του για το γεγονός ότι το Ελεγκτικό Συνέδριο ανέλυσε το 2018 τις σχετικές με τις επιδόσεις πληροφορίες που δημοσίευσε η Επιτροπή και, ειδικότερα, εξέτασε τους δείκτες επιδόσεων: — στις δηλώσεις προγράμματος που συνοδεύουν το σχέδιο προϋπολογισμού για το 2019, — στην επισκόπηση των επιδόσεων των προγραμμάτων του προϋπολογισμού της Ένωσης (Programmes’ Performance Overview, PPO) για την περίοδο 2014-2020, που δημοσιεύθηκε για πρώτη φορά τον Μάιο του 2018·

104. επιμένει ότι οι έλεγχοι συμμόρφωσης και επιδόσεων αποτελούν τις δύο όψεις του ίδιου νομίσματος· επισημαίνει ότι ο συνδυασμός των δύο διαστάσεων, δηλαδή η αξιολόγηση των αποτελεσμάτων που επιτυγχάνονται, με παράλληλη διασφάλιση της νομιμότητας και της κανονικότητας των δαπανών, εκτιμάται ότι θα παράσχει στις αρμόδιες για την απαλλαγή αρχές τη δυνατότητα να εξασφαλίζουν την προστιθέμενη αξία της Ένωσης και να ελέγχουν την εκτέλεση του προϋπολογισμού της Επιτροπής·

105. εκφράζει, για ακόμη μία φορά, τη δυσαρέσκειά του για το γεγονός ότι οι ΕΕΔ των γενικών διευθυντών της Επιτροπής δεν περιλαμβάνουν δήλωση, υπογεγραμμένη από τους ίδιους, σχετικά με την ποιότητα των κοινοποιούμενων στοιχείων για τις επιδόσεις, και, κατά συνέπεια, όταν το Σώμα των Επιτρόπων εγκρίνει την ΕΕΔΕ, αναλαμβάνει συνολική πολιτική ευθύνη για τη χρηματοοικονομική διαχείριση του προϋπολογισμού της Ένωσης αλλά όχι για τις πληροφορίες σχετικά με τις επιδόσεις και τα αποτελέσματα·

106. χαιρετίζει, και παρακολουθεί με ιδιαίτερο ενδιαφέρον, την πρόθεση του Ελεγκτικού Συνεδρίου να επικαιροποιεί την αξιολόγηση των επιδόσεων των δαπανών της Ένωσης στην ετήσια έκθεσή του και, ειδικότερα, να παρουσιάζει, για κάθε τομέα του ΠΔΠ, ένα κεφάλαιο σχετικά με τη συμμόρφωση και τις επιδόσεις·

107. εκφράζει την ικανοποίησή του για το γεγονός ότι το Ελεγκτικό Συνέδριο συμπεριέλαβε στο κεφάλαιο 3 της ετήσιας έκθεσής του για το 2018, υπό τον τίτλο «Επίτευξη αποτελεσμάτων από τον προϋπολογισμό», μια σύνοψη των κύριων ειδικών εκθέσεων που δημοσιεύθηκαν κατά τη διάρκεια του έτους ανά τομέα του ΠΔΠ· σημειώνει ότι, το 2018, από τις δημοσιευθείσες απαντήσεις στις εκθέσεις του Ελεγκτικού Συνεδρίου προκύπτει ότι ελεγχόμενοι αποδέχτηκαν πλήρως το 78 % των 388 συστάσεων που εξέδωσε το Συνέδριο (σε σύγκριση με 68 % το 2017) και ότι, στο 18 % των περιπτώσεων, οι συστάσεις εφαρμόστηκαν μόνο μερικώς, ενώ εξακολουθούν να υπάρχουν σημαντικές αδυναμίες· σημειώνει ότι μόνο το 6 % των συστάσεων δεν είχε υλοποιηθεί καθόλου·

108. εκφράζει την ανησυχία του για το γεγονός ότι σε ορισμένα κράτη μέλη η διοικητική ικανότητα ενδέχεται να είναι ανεπαρκής·

109. εκφράζει την ανησυχία του για το γεγονός ότι, γενικώς, τα στοιχεία που περιλαμβάνονται στις δηλώσεις προγράμματος μαρτυρούν μέτρια πρόοδο προς την επίτευξη των τιμών-στόχου που αφορούσαν τις επιδόσεις, γεγονός που μπορεί να εξηγηθεί από την καθυστερημένη και αργή εκκίνηση των προγραμμάτων τόσο στον τομέα της συνοχής όσο και στον τομέα της αγροτικής ανάπτυξης·

110. τονίζει ότι, σύμφωνα με το Ελεγκτικό Συνέδριο, οι δείκτες δεν απέδιδαν πάντοτε αξιόπιστη εικόνα της προόδου που είχε όντως συντελεστεί·

111. επιμένει ότι τόσο ο υπολογισμός της προόδου προς την τιμή-στόχο από την τιμή βάσης όσο και η πρόοδος προς την τιμή-στόχο που ανέφερε η Επιτροπή στην PPO πρέπει να αντιμετωπίζονται με προσοχή, επειδή πολλοί από τους επιλεγέντες δείκτες δεν ήταν κατάλληλοι ή, για πολλούς δείκτες, δεν ήταν δυνατό να υπολογιστεί η πρόοδος· σημειώνει ότι για σχεδόν το ήμισυ των δεικτών δεν ήταν δυνατόν να υπολογιστεί η πρόοδος που είχε συντελεστεί προς την επίτευξη του στόχου από την τιμή βάσης·

112. σημειώνει με ανησυχία ότι, για ορισμένα προγράμματα, η ποιότητα των διαθέσιμων στοιχείων ήταν ανεπαρκής και ότι ορισμένα προγράμματα περιλαμβάνουν όχι ιδιαίτερα φιλόδοξες τιμές-στόχο·

113. καλεί την Επιτροπή να προωθήσει την ενσωμάτωση στις δηλώσεις προγράμματος δεικτών οι οποίοι: α) να παρέχουν συναφέστερες πληροφορίες σχετικά με τα όσα επιτυγχάνονται με τα προγράμματα δαπανών της Ένωσης, μέσω μιας καλύτερης ισορροπίας μεταξύ εισροών, εκροών, αποτελεσμάτων και αντικτύπου· β) να σχετίζονται σαφώς με τις δράσεις που χρηματοδοτούνται από τα προγράμματα δαπανών της Ένωσης· γ) να αντικατοπτρίζουν τα όσα επιτυγχάνονται με τα προγράμματα δαπανών της Ένωσης και όχι τις επιδόσεις της Επιτροπής και των άλλων φορέων που τα υλοποιούν· και δ) να καλύπτουν τους στόχους των προγραμμάτων·

114. επιμένει ότι, προκειμένου να είναι σε θέση η Επιτροπή να υπολογίζει την πρόοδο προς την τιμή-στόχο σε σχέση με την τιμή βάσης, οφείλει να προτείνει πλαίσια επιδόσεων για όλα τα προγράμματα, τα οποία να διαθέτουν τα χαρακτηριστικά που αναφέρονται κατωτέρω για τους δείκτες επιδόσεων, και ότι εάν η Επιτροπή θεωρεί ότι αυτό είναι άσκοπο για συγκεκριμένο δείκτη, οφείλει να επεξηγεί την επιλογή της στις δηλώσεις προγράμματος: α) ποσοτικές τιμές βάσης, με καθορισμό του έτους της τιμής βάσης, β) ποσοτικά ορόσημα, γ) ποσοτικές τιμές-στόχο, με καθορισμό του έτους της τιμής-στόχου, δ) στοιχεία με το απαιτούμενο επίπεδο ποιότητας, ώστε να μπορεί να υπολογιστεί εύκολα η πρόοδος προς την τιμή-στόχο σε σχέση με την τιμή βάσης·

115. καλεί την Επιτροπή να επιδιώκει την έγκαιρη λήψη πληροφοριών περί επιδόσεων για όλους τους δείκτες επιδόσεων, παραδείγματος χάριν με την εισαγωγή νέων εργαλείων για την αναφορά στοιχείων στις διαδικτυακές πλατφόρμες·

116. καλεί την Επιτροπή να τεκμηριώνει τους στόχους και τις τιμές-στόχο των προγραμμάτων, συμπεριλαμβανομένων των δεικτών αναφοράς, ώστε η αρμόδια για τον προϋπολογισμό αρχή να μπορεί να αξιολογεί τον βαθμό φιλοδοξίας τους και τα αποτελέσματα όσον αφορά την επίτευξη των στόχων·

117. τονίζει ότι είναι σημαντική η αυστηρή παρακολούθηση του πιθανού κινδύνου διαφθοράς και απάτης, στην περίπτωση έργων υποδομής μεγάλης κλίμακας· καλεί την Επιτροπή να πραγματοποιεί προσεκτικές και ανεξάρτητες εκ των προτέρων και εκ των υστέρων αξιολογήσεις όσον αφορά το έργο που πρόκειται να χρηματοδοτηθεί·

118. καλεί την Επιτροπή να βελτιώσει περαιτέρω την PPO, και συγκεκριμένα: α) να χρησιμοποιεί μία μέθοδο για τον υπολογισμό της προόδου προς την τιμή-στόχο σε σχέση με την τιμή βάσης, και εάν η Επιτροπή κρίνει ότι αυτό δεν είναι εφικτό για κάποιον συγκεκριμένο δείκτη, οφείλει να επεξηγεί την προσέγγισή της στην PPO· β) να διευκρινίζει το σκεπτικό που χρησιμοποιείται για την επιλογή των δεικτών επιδόσεων για κάθε πρόγραμμα·

119. καλεί την Επιτροπή να συνεχίσει να στηρίζει τα κράτη μέλη προκειμένου να διασφαλίσει τη βελτίωση της ποιότητας και την αύξηση του αριθμού των ελέγχων, καθώς και την ανταλλαγή βέλτιστων πρακτικών για την καταπολέμηση της απάτης·

Έσοδα

Η ετήσια έκθεση του Ελεγκτικού Συνεδρίου για το 2018

120. σημειώνει με ικανοποίηση ότι το Ελεγκτικό Συνέδριο επισημαίνει ότι το επίπεδο σφάλματος στα έσοδα δεν ήταν σημαντικό και ότι τα συστήματα που αφορούν τα έσοδα ήταν, συνολικά, αποτελεσματικά·

121. σημειώνει ότι για τρίτο συνεχόμενο έτος, η ΓΔ Προϋπολογισμού διατύπωσε επιφύλαξη σχετικά με την αξία των παραδοσιακών ιδίων πόρων (ΠΙΠ) που εισέπραξε το Ηνωμένο Βασίλειο, λόγω της μη απόδοσης από τη χώρα στον προϋπολογισμό της Ένωσης διαφυγόντων δασμών επί εισαγωγών κλωστοϋφαντουργικών προϊόντων και ειδών υπόδησης·

122. σημειώνει με ανησυχία ότι το πεδίο αναφοράς της επιφύλαξης του Ελεγκτικού Συνεδρίου διευρύνθηκε, προκειμένου να συμπεριλάβει δυνητικές απώλειες ΠΙΠ και από άλλα κράτη μέλη λόγω της ανωτέρω υποεκτίμησης, οι οποίες δεν έχουν ακόμη εκτιμηθεί·

123. εκφράζει τη λύπη του για το γεγονός ότι η Επιτροπή, παρότι είχε ζητήσει από το Ηνωμένο Βασίλειο, ήδη από το 2011, να ορίσει προφίλ κινδύνου σε σχέση με τις εισαγωγές κλωστοϋφαντουργικών προϊόντων και ειδών υπόδησης από την Κίνα για τις οποίες δηλώνεται δασμολογητέα αξία χαμηλότερη της πραγματικής, χρειάστηκε επτά και πλέον χρόνια για να κινήσει διαδικασία επί παραβάσει·

124. εκφράζει την ικανοποίησή του για το γεγονός ότι το 2018 η Επιτροπή απηύθυνε αιτιολογημένη γνώμη στο Ηνωμένο Βασίλειο, αφού υπολόγισε τις συνολικές ζημίες (αρχικό κεφάλαιο και τόκοι) στον προϋπολογισμό της Ένωσης σε 2,8 δισεκατομμύρια EUR, καθώς και για το γεγονός ότι, τον Μάρτιο του 2019, η Επιτροπή παρέπεμψε την υπόθεση στο Δικαστήριο·

125. εκφράζει τη λύπη του για το γεγονός ότι οι βασικές εσωτερικές δικλίδες ελέγχου για τους ΠΙΠ που αξιολογήθηκαν από το Ελεγκτικό Συνέδριο στην Επιτροπή και σε ορισμένα κράτη μέλη κρίθηκαν μερικώς αποτελεσματικές·

126. σημειώνει με ανησυχία ότι το Ελεγκτικό Συνέδριο διαπίστωσε στην Ισπανία αδυναμίες στα συστήματα ελέγχου για την κατάρτιση των μηνιαίων καταστάσεων των τελωνειακών δασμών·

127. σημειώνει με ανησυχία ότι, στο τυχαίο δείγμα τριών επιλεγμένων χωρών, το Ελεγκτικό Συνέδριο εντόπισε αδυναμίες στη διαχείριση των βεβαιωθέντων αλλά μη εισπραχθέντων δασμών· σημειώνει ότι οι αδυναμίες αυτές συνίσταντο κυρίως σε καθυστερήσεις στην είσπραξη των τελωνειακών οφειλών και στην καθυστερημένη εγγραφή ή διαγραφή των οφειλών στο λογιστικό σύστημα· σημειώνει ότι υπήρχαν αδυναμίες στις από μέρους της Επιτροπής επαληθεύσεις των καταστάσεων ΠΙΠ των κρατών μελών·

128. εκφράζει τη λύπη του για το γεγονός ότι το πρόγραμμα επιθεωρήσεων της Επιτροπής για το 2018 ως προς την αποτελεσματικότητα των συστημάτων των κρατών μελών όσον αφορά την είσπραξη των σωστών ποσών, τη σχετική αναφορά σωστών στοιχείων και την τελική διάθεση των σωστών ΠΙΠ, δεν υποστηριζόταν επαρκώς από διαρθρωμένη και τεκμηριωμένη εκτίμηση κινδύνου και δεν κατέτασσε τα κράτη μέλη βάσει επικινδυνότητας, ούτε παρουσίαζε τον αντίκτυπο και την πιθανότητα επέλευσης των κινδύνων·

129. σημειώνει με ανησυχία ότι η Επιτροπή, όταν λάμβανε τις καταστάσεις ΠΙΠ ανά μήνα ή ανά τρίμηνο, δεν προέβαινε σε συστηματική ανάλυση των ασυνήθιστων μεταβολών στις καταστάσεις αυτές, ούτε συγκέντρωνε στοιχεία που να δικαιολογούν τις μεταβολές αυτές·

130. επισημαίνει ότι το πλήθος των επιφυλάξεων σχετικά με το ΑΕΕ και τον ΦΠΑ παραμένει συνολικά αμετάβλητο, ενώ έχουν αυξηθεί κατά 14 % τα ανοικτά σημεία σχετικά με τους ΠΙΠ ( 8 )

131. εκφράζει τη λύπη του για το γεγονός ότι από την επισκόπηση που πραγματοποίησε το Ελεγκτικό Συνέδριο όσον αφορά τα επιλεγέντα ανοικτά σημεία σχετικά με τους ΠΙΠ που έχουν δημοσιονομική επίπτωση, διαπιστώθηκαν ορισμένες καθυστερήσεις στην από μέρους της Επιτροπής παρακολούθηση και στο κλείσιμο των εν λόγω σημείων· σημειώνει, επιπλέον, ότι το Ελεγκτικό Συνέδριο παρατήρησε πως το 27 % των ανοικτών σημείων βρισκόταν σε εκκρεμότητα για διάστημα που υπερέβαινε την πενταετία·

132. παρατηρεί ότι ο ΦΠΑ συμβάλλει κατά 12 % στα έσοδα της Ένωσης, που ανήλθαν σε 145 δισεκατομμύρια EUR το 2018· επισημαίνει, στο πλαίσιο αυτό, ότι το «έλλειμμα ΦΠΑ», που είναι η διαφορά μεταξύ των αναμενόμενων εσόδων από τον ΦΠΑ για τον προϋπολογισμό των κρατών μελών και του ΦΠΑ που όντως εισπράχθηκε από τα εθνικά δημόσια ταμεία, ανερχόταν το 2017 σε 137,5 δισεκατομμύρια EUR, σύμφωνα με τις εκτιμήσεις της Επιτροπής ( 9 ) · σημειώνει ότι το έλλειμμα ΦΠΑ καλύπτει τις απώλειες ΦΠΑ που επηρεάζουν κυρίως τους εθνικούς προϋπολογισμούς και ότι η απώλεια μπορεί, μεταξύ άλλων, να οφείλεται σε περιπτώσεις αφερεγγυότητας, πτώχευσης, διοικητικών σφαλμάτων, φορολογικής βελτιστοποίησης, καθώς και σε πιθανές παράνομες/δόλιες δραστηριότητες·

133. σημειώνει με ανησυχία ότι το 2018 η Επιτροπή διατύπωσε γενική επιφύλαξη σχετικά με την από μέρους της Γαλλίας εκτίμηση του ΑΕΕ της, διότι οι πληροφορίες που είχε παράσχει η Γαλλία σχετικά με την κατάρτιση του ΑΕΕ ήταν ανεπαρκείς·

134. σημειώνει ότι, όσον αφορά τις πέντε συστάσεις που διατύπωσε το Ελεγκτικό Συνέδριο στην ετήσια έκθεσή του για το 2015, η Επιτροπή υλοποίησε μόνο μία σύσταση πλήρως, μία μερικώς και τρεις ως επί το πλείστον·

135. καλεί την Επιτροπή να εφαρμόσει μια περισσότερο συστηματοποιημένη και τεκμηριωμένη εκτίμηση κινδύνου στον προγραμματισμό των επιθεωρήσεών της σχετικά με τους ΠΙΠ, συμπεριλαμβανομένης ανάλυσης της επικινδυνότητας κάθε κράτους μέλους, καθώς και των κινδύνων που αφορούν την κατάρτιση της λογιστικής Α και της λογιστικής Β·

136. καλεί την Επιτροπή να διευρύνει την εμβέλεια των μηνιαίων και τριμηνιαίων ελέγχων των καταστάσεων της λογιστικής Α και της λογιστικής Β των ΠΙΠ, υποβάλλοντας σε διεξοδικότερη ανάλυση τις ασυνήθιστες μεταβολές, προκειμένου να διασφαλίζεται ταχεία αντίδραση σε πιθανές ανωμαλίες·

137. επαναβεβαιώνει τη θέση του σχετικά με τη μεταρρύθμιση του συστήματος ιδίων πόρων της Ένωσης, που αντιπροσωπεύει μια πολύ θετική συνιστώσα εσόδων της δέσμης μέτρων για το ΠΔΠ 2021-2027· επιδοκιμάζει, συνεπώς, την προτεινόμενη θέσπιση τριών νέων ίδιων πόρων της Ένωσης και την απλούστευση του υφιστάμενου ίδιου πόρου που βασίζεται στον ΦΠΑ για το ΠΔΠ 2021-2027 ( 10 )

Ειδική έκθεση αριθ. 12/2019 του Ελεγκτικού Συνεδρίου: Ηλεκτρονικό εμπόριο: πολλές από τις προκλήσεις που σχετίζονται με την είσπραξη του ΦΠΑ και των τελωνειακών δεσμών δεν έχουν αντιμετωπιστεί

138. σημειώνει ότι δεν υπάρχουν διαθέσιμες εκτιμήσεις για τις απώλειες εσόδων ΦΠΑ σε επίπεδο Ένωσης στο πλαίσιο της διασυνοριακής παροχής υπηρεσιών, αλλά η Επιτροπή εκτιμά ότι οι απώλειες εσόδων από τις παραδόσεις αγαθών χαμηλής αξίας που προέρχονται από τρίτες χώρες ανέρχονται έως και σε 5 δισεκατομμύρια EUR ετησίως·

139. επισημαίνει τον ρόλο των κρατών μελών στην εφαρμογή των συμφωνιών διοικητικής συνεργασίας, την αποτελεσματικότητα των ελέγχων, την επιβολή της συλλογής δεδομένων και την παρακολούθηση της συμμόρφωσης των εμπόρων με το κανονιστικό πλαίσιο·

140. έχει επίγνωση του γεγονότος ότι η επιβολή της είσπραξης του ΦΠΑ αποτελεί εθνική αρμοδιότητα·

141. τονίζει ότι είναι πολύ σημαντικό να γίνεται χρήση της ανταλλαγής πληροφοριών μεταξύ των κρατών μελών και με τρίτες χώρες·

142. καλεί τα κράτη μέλη να αυξήσουν την ανταλλαγή πληροφοριών σχετικά με επιχειρήσεις και συναλλαγές που εγείρουν υπόνοιες απάτης μέσω του Eurofisc·

143. καλεί τις φορολογικές αρχές των κρατών μελών να ενισχύσουν τις ελεγκτικές δραστηριότητές τους στο σύστημα της «μικρής μονοαπευθυντικής θυρίδας» ( 11 )

144. προτρέπει την Επιτροπή να διενεργεί επαρκείς ελέγχους και δραστηριότητες παρακολούθησης στα κράτη μέλη·

145. εκφράζει την ανησυχία του για τον κίνδυνο της δήλωσης δασμολογητέας αξίας χαμηλότερης της πραγματικής σε σχέση με τις παραδόσεις αγαθών προερχόμενων από τρίτες χώρες στο πλαίσιο του ηλεκτρονικού εμπορίου· επικροτεί τα μέτρα που έχουν ληφθεί για την επίλυση του προβλήματος της απάτης στον τομέα του ΦΠΑ του ηλεκτρονικού εμπορίου·

146. ζητεί την ταχεία έγκριση της προτεινόμενης νομοθεσίας σχετικά με τον ΦΠΑ για το ηλεκτρονικό εμπόριο, ώστε να αντιμετωπιστούν οι αδυναμίες του καθεστώτος για τις πωλήσεις εξ αποστάσεως·

147. καλεί την OLAF να ενημερώσει το Κοινοβούλιο σχετικά με το αποτέλεσμα των ερευνών της που αφορούν την εισαγωγή ενδυμάτων χαμηλής αξίας μέσω ηλεκτρονικού εμπορίου και τις ύποπτες εισαγωγές, μέσω συναλλαγών ηλεκτρονικού εμπορίου, δυνητικά ευαίσθητων εμπορευμάτων, μέσω αεροπορικών μεταφορών·

Ανταγωνιστικότητα για την ανάπτυξη και την απασχόληση

148. σημειώνει ότι ο υποτομέας 1α «Ανταγωνιστικότητα για την ανάπτυξη και την απασχόληση» αντιπροσωπεύει 21,4 δισεκατομμύρια EUR, δηλαδή το 13,7 % του προϋπολογισμού της Ένωσης· από το ποσό αυτό 11,7 δισεκατομμύρια EUR (54,3 %) δαπανώνται για την έρευνα και την καινοτομία, 2,4 δισεκατομμύρια EUR (11,1 %) για την εκπαίδευση, την κατάρτιση, τη νεολαία και τον αθλητισμό, 2,2 δισεκατομμύρια EUR (10,4 %) για τις μεταφορές και την ενέργεια, 1,5 δισεκατομμύρια EUR (7,2 %) για το διάστημα, και τα υπόλοιπα για λοιπές δράσεις·

Συμβολή στην επίτευξη των στόχων της στρατηγικής «Ευρώπη 2020»

149. εκφράζει την ικανοποίησή του για το γεγονός ότι ο ευρωπαϊκός πίνακας αποτελεσμάτων στον τομέα της καινοτομίας κατέδειξε μια θετική τάση στις περισσότερες χώρες της Ένωσης — και ιδιαίτερα στη Μάλτα, τις Κάτω Χώρες και την Ισπανία, ενώ η Σουηδία εξακολουθεί να κατέχει ηγετική θέση στον τομέα της καινοτομίας στην Ένωση·

150. εκφράζει, ωστόσο, τη λύπη του για το γεγονός ότι τα περισσότερα κράτη μέλη εξακολουθούν να υστερούν όσον αφορά την επίτευξη του στόχου να επενδύεται το 3 % του ακαθάριστου εγχώριου προϊόντος (ΑΕγχΠ) στην έρευνα και την ανάπτυξη· επισημαίνει ότι η ΓΔ Έρευνας και Καινοτομίας παρέχει κυρίως τρεις λόγους για αυτή την υποτονική ανάπτυξη, και συγκεκριμένα α) την έλλειψη δημόσιων και ιδιωτικών επενδύσεων στον τομέα αυτό, β) την περιορισμένη ποιότητα και αποτελεσματικότητα των εθνικών συστημάτων έρευνας και καινοτομίας και γ) τις ανεπάρκειες της αγοράς που συνδέονται με τη λήψη απόφασης εκ μέρους μιας επιχείρησης για την πραγματοποίηση επενδύσεων στην έρευνα και την καινοτομία·

151. εκφράζει την ικανοποίησή του για το γεγονός ότι το επίπεδο συμμετοχής των ΜΜΕ στο τμήμα «Υπεροχή στις γενικής εφαρμογής και βιομηχανικές τεχνολογίες» (LEIT) και στον πυλώνα «Κοινωνιακές προκλήσεις» του προγράμματος «Ορίζων 2020» εξακολουθεί να είναι υψηλότερο από τον στόχο του προγράμματος, γεγονός που αντικατοπτρίζει τις σημαντικές προσπάθειες που έχουν καταβληθεί για την προσέλκυση ΜΜΕ στο πρόγραμμα και τις απλουστεύσεις που έχουν πραγματοποιηθεί για τη διευκόλυνση της συμμετοχής τους·

152. εκφράζει επίσης την ικανοποίησή του για το γεγονός ότι το μερίδιο των νεοεισερχομένων στο πρόγραμμα «Ορίζων 2020» ανήλθε σε 61,4 %, ποσοστό που υπερβαίνει τον δείκτη αναφοράς του 55 % που είχε οριστεί για το 2018·

153. εκφράζει τη λύπη του για το γεγονός ότι το μερίδιο της συνεισφοράς της Ένωσης στις δράσεις για το κλίμα στο πλαίσιο του προγράμματος «Ορίζων 2020» δεν επιτυγχάνει τους στόχους δαπανών που έχει θέσει για το κλίμα και τη βιωσιμότητα και, συνεπώς, για το σύνολο του ΠΔΠ 2014-2020· τονίζει ότι, μετά τη δέσμευση της Ένωσης στο πλαίσιο της Συμφωνίας του Παρισιού και ενόψει της Ευρωπαϊκής Πράσινης Συμφωνίας, οι σχετικές με το κλίμα δαπάνες θα πρέπει να αυξηθούν σημαντικά χωρίς περαιτέρω καθυστερήσεις·

Εμβέλεια και τρόπος προσέγγισης του ελέγχου

154. σημειώνει ότι το Ελεγκτικό Συνέδριο εξέτασε ένα δείγμα 130 πράξεων, το οποίο σχεδιάστηκε ώστε να είναι αντιπροσωπευτικό του πλήρους φάσματος των δαπανών που καλύπτει ο συγκεκριμένος υποτομέας του ΠΔΠ: 81 πράξεις του τομέα έρευνας και καινοτομίας (22 στο πλαίσιο του έβδομου προγράμματος-πλαισίου και 59 στο πλαίσιο του προγράμματος «Ορίζων 2020») και 49 πράξεις από άλλα προγράμματα και δραστηριότητες, ιδίως δε από το Erasmus+, τον μηχανισμό «Συνδέοντας την Ευρώπη» (ΜΣΕ) και τα διαστημικά προγράμματα με τους δικαιούχους που υποβλήθηκαν σε έλεγχο να βρίσκονται σε 19 κράτη μέλη και 4 τρίτες χώρες·

155. εκφράζει την ικανοποίησή του για το γεγονός ότι το Ελεγκτικό Συνέδριο εκτίμησε ότι το επίπεδο σφάλματος για το σύνολο του υποτομέα 1α του ΠΔΠ είναι 2,0 %, και για το γεγονός ότι το ποσοστό αυτό είναι χαμηλότερο από το ποσοστό των προηγούμενων δύο ετών, όταν το εκτιμώμενο επίπεδο σφάλματος υπερέβαινε ελαφρώς το 4 %·

156. εκφράζει, ωστόσο, τη λύπη του για το γεγονός ότι, σε οκτώ περιπτώσεις ποσοτικώς προσδιορίσιμων σφαλμάτων οφειλόμενων στους δικαιούχους, η δήλωση δαπανών περιλάμβανε επαρκή πληροφοριακά στοιχεία, που επέτρεπαν στην Επιτροπή, στις εθνικές αρχές ή στον ανεξάρτητο ελεγκτή να τα αποτρέψουν ή να τα εντοπίσουν και να τα διορθώσουν, πριν από την έγκριση των δαπανών· σημειώνει ότι, εάν η Επιτροπή είχε αξιοποιήσει όλες τις πληροφορίες που είχε στη διάθεσή της, το εκτιμώμενο ποσοστό σφάλματος για το παρόν κεφάλαιο θα ήταν χαμηλότερο κατά 0,3 %·

157. παρατηρεί ότι, όπως και τα προηγούμενα έτη, πολλά ποσοτικώς προσδιορίσιμα σφάλματα αφορούσαν δαπάνες προσωπικού· επιπλέον, οι δαπάνες εξοπλισμού και υποδομών αποτελούσαν επίσης πηγή σφαλμάτων·

158. εκφράζει την έκπληξή του για το γεγονός ότι οι εκ των προτέρων επαληθεύσεις της συνεισφοράς της Ένωσης για τα μεγάλα προγράμματα ερευνητικών υποδομών δεν ήταν μόνο χρονοβόρες και δαπανηρές (ανθρώπινο δυναμικό, ταξίδια), αλλά συχνά συνέβαλλαν ελάχιστα στην πρόληψη των σφαλμάτων·

159. σημειώνει το γεγονός ότι το Ελεγκτικό Συνέδριο εξέτασε τους φακέλους ελέγχου (έγγραφα εργασίας και δικαιολογητικά) στην Κοινή Υπηρεσία Ελέγχου και στις ιδιωτικές ελεγκτικές εταιρείες και σε 11 περιπτώσεις το Ελεγκτικό Συνέδριο έπρεπε να προβεί σε πρόσθετες ελεγκτικές διαδικασίες, κυρίως λόγω της ανάγκης συγκέντρωσης πρόσθετων δικαιολογητικών εγγράφων ή της ύπαρξης διαφορών στα έγγραφα εργασίας·

160. εκφράζει την ανησυχία του για τα μεθοδολογικά σφάλματα που διαπίστωσε το Ελεγκτικό Συνέδριο όσον αφορά τον υπολογισμό του ποσοστού σφάλματος στο πρόγραμμα «Ορίζων 2020»: «Οι κατασταλτικοί έλεγχοι αποβλέπουν στη μέγιστη δυνατή κάλυψη των εγκεκριμένων δαπανών, ωστόσο σπάνια καλύπτουν όλες τις δαπάνες. Το ποσοστό σφάλματος υπολογίζεται επί του συνόλου των εγκεκριμένων δαπανών, και όχι επί των ποσών που όντως ελέγχθηκαν. Αυτό σημαίνει ότι ο παρονομαστής στον υπολογισμό του σφάλματος είναι μεγαλύτερος, και, επομένως, το ποσοστό σφάλματος έχει υποεκτιμηθεί. Σε περίπτωση που εντοπίζονται σφάλματα συστημικού χαρακτήρα, το σφάλμα υπολογίζεται με παρέκταση, η οποία εν μέρει αντισταθμίζει την προαναφερθείσα υποεκτίμηση. Ωστόσο, δεδομένου ότι η παρέκταση δεν χρησιμοποιείται για μη συστημικά σφάλματα, το συνολικό ποσοστό σφάλματος είναι, παρόλα αυτά, υποεκτιμημένο.» ( 12 )

161. παρατήρησε ότι η ΓΔ Έρευνας και Καινοτομίας υπολόγισε ποσοστά σφάλματος για το έβδομο πρόγραμμα-πλαίσιο και για το πρόγραμμα «Ορίζων 2020»: — η ΓΔ Έρευνας και Καινοτομίας εκτίμησε ότι το κοινό αντιπροσωπευτικό ποσοστό σφάλματος για το έβδομο πρόγραμμα-πλαίσιο, το οποίο υπολογίζεται σε πολυετή βάση, είναι λίγο πάνω από το 5 %· το εναπομένον ποσοστό σφάλματος εκτιμάται σε 3,36 %, — το εναπομένον ποσοστό σφάλματος για την τομέα της έρευνας και της καινοτομίας ανέρχεται στο 2,22 % (2,24 % για τη ΓΔ Έρευνας και Καινοτομίας), ποσοστό που αναμένεται να αυξηθεί περίπου στο 2,45 % (2,48 % για τη ΓΔ Έρευνας και Καινοτομίας) όταν συνεκτιμηθούν τα σχέδια εκθέσεων ελέγχου·

162. σημειώνει ότι για τη ΓΔ Έρευνας και Καινοτομίας, το εκτιμώμενο συνολικό επισφαλές ποσό κατά την πληρωμή για τις πληρωμές του 2018 είναι της τάξης των 97,6 - 101,1 εκατομμυρίων EUR και ότι το συνολικό επισφαλές ποσό κατά το κλείσιμο για τις δαπάνες του 2018 είναι της τάξης των 69,1 έως 72,7 εκατομμυρίων EUR, και αντιπροσωπεύει το 2,21 % - 2,33 % των συνολικών δαπανών·

163. επισημαίνει ότι οι έννοιες του «κινδύνου κατά την πληρωμή» και του «κινδύνου κατά το κλείσιμο» θεσπίστηκαν για τον λογιστικό έλεγχο του 2018·

164. εκφράζει την ικανοποίησή του για το γεγονός ότι τα πορίσματα του Ελεγκτικού Συνεδρίου (βάσει του συγκεκριμένου υποτομέα του ΠΔΠ) είναι παρόμοια με αυτά της Επιτροπής·

Χρηματοοικονομική διαχείριση και εσωτερικοί έλεγχοι

165. επισημαίνει ότι, όσον αφορά το έβδομο πρόγραμμα-πλαίσιο, παρέμεινε σε ισχύ μια οριζόντια επιφύλαξη σχετικά με την απόδοση των δηλωθεισών δαπανών·

166. διευκρινίζει ότι, το 2018, η ΓΔ Έρευνας και Καινοτομίας διαχειριζόταν άμεσα το 56 % (σε σύγκριση με 58 % το 2017) του προϋπολογισμού της, σε όρους πιστώσεων πληρωμών, ενώ το 44 % των πληρωμών ανατέθηκε σε άλλους εντεταλμένους φορείς προς εκτέλεση·

167. σημειώνει ότι η ΓΔ Έρευνας και Καινοτομίας ανέθεσε το 15,05 % του προϋπολογισμού της για το 2018 στην ΕΤΕπ και το ΕΤαΕ για τους σκοπούς του Innovfin, ότι το Innovfin έχει ως στόχο τη στήριξη της έρευνας και της καινοτομίας μέσω χρηματοδοτικών μέσων, και ότι το ποσό που μεταβιβάστηκε στην ΕΤΕπ και το ΕΤαΕ το 2018 ήταν 472,9 εκατομμύρια EUR·

168. θεωρεί ότι κάθε πρόγραμμα, δράση ή έργο του ομίλου της ΕΤΕπ που συγχρηματοδοτείται από τον προϋπολογισμό της Ένωσης θα πρέπει να ελέγχεται από το Ελεγκτικό Συνέδριο·

169. εκφράζει την ανησυχία του για το γεγονός ότι, παρόλο που 4 740 από τα 4 934 έργα της περιόδου χρηματοδότησης 2007 έως 2013 έχουν κλείσει, εξακολουθούν να υπάρχουν συσσωρευμένες αναλήψεις υποχρεώσεων (υπόλοιπο προς εκκαθάριση) ύψους 157,3 εκατομμυρίων EUR και η Επιτροπή δεν είναι σε θέση να προσδιορίσει πότε θα εκκαθαριστεί το εν λόγω υπόλοιπο ( 13 )

170. επισημαίνει με ανησυχία την ιδιαίτερα άνιση κατανομή, μεταξύ των κρατών μελών, όσον αφορά τα κονδύλια που διατίθενται σε ερευνητές μέσω του προγράμματος «Ορίζων 2020»·

171. επισημαίνει ότι για την τρέχουσα περίοδο προγραμματισμού 2014-2020, έχει εκτελεστεί το 64,26 % του προϋπολογισμού·

172. ενθαρρύνει τη ΓΔ Έρευνας και Καινοτομίας να συνεχίσει τις προσπάθειες απλούστευσης σύμφωνα με την ειδική έκθεση αριθ. 28/2018 του Ελεγκτικού Συνεδρίου, χωρίς όμως να θέτει σε κίνδυνο την ασφάλεια δικαίου και χωρίς να μεταθέτει το έργο του εκ των υστέρων ελέγχου στους εκ των προτέρων ελέγχους·

173. θεωρεί ότι η ΓΔ Έρευνας και Καινοτομίας θα πρέπει να δίνει μεγαλύτερη προσοχή στη μέτρηση της ενωσιακής προστιθέμενης αξίας των επενδύσεων στην έρευνα και την καινοτομία· τονίζει ότι η μέτρηση των επιδόσεων στην έρευνα και την καινοτομία δεν θα πρέπει να βασίζεται μόνο σε βραχυπρόθεσμα αποτελέσματα και οικονομικούς δείκτες αλλά θα πρέπει να λαμβάνει υπόψη τον ιδιαίτερο χαρακτήρα της έρευνας· ενθαρρύνει την Επιτροπή να αναπτύξει τρόπους για να βελτιώσει τη στήριξη των έργων έρευνας και καινοτομίας υψηλού κινδύνου με διαφανή τρόπο·

174. συνιστά θερμά στη ΓΔ Έρευνας και Καινοτομίας να δίνει μεγαλύτερη προσοχή στη μέτρηση της ενωσιακής προστιθέμενης αξίας των επενδύσεων στην έρευνα και την καινοτομία·

HUAWEI

175. αναγνωρίζει ότι θυγατρικές της HUAWEI ζήτησαν συγχρηματοδότηση από την Ένωση στο πλαίσιο του προγράμματος «Ορίζων 2020»·

176. σημειώνει, ωστόσο, ότι οι συμμετέχοντες από τη Βραζιλία, την Κίνα, την Ινδία, το Μεξικό και τη Ρωσία δεν λαμβάνουν πλέον χρηματοδότηση στο πλαίσιο του προγράμματος «Ορίζων 2020» ( 14 )

177. υπενθυμίζει ότι, στο πλαίσιο των κανόνων συμμετοχής και διάδοσης του προγράμματος «Ορίζων 2020», υπάρχουν συγκεκριμένες διατάξεις που ρυθμίζουν την εκμετάλλευση των αποτελεσμάτων και παρέχουν στην Επιτροπή το δικαίωμα να αντιταχθεί σε μεταβίβαση κυριότητας ή σε χορήγηση αποκλειστικής άδειας σε οντότητα εγκατεστημένη σε τρίτη χώρα που δεν συνδέεται με το πρόγραμμα «Ορίζων 2020»·

178. σημειώνει ότι η OLAF, στο πλαίσιο αυτό, ανέλυσε πληροφορίες σχετικά με εικαζόμενες παραβάσεις και αποφάσισε να διενεργήσει νέα αξιολόγηση·

179. σημειώνει με ανησυχία τον κίνδυνο εσκεμμένης κατάχρησης κονδυλίων της Ένωσης από τρίτες χώρες στο πλαίσιο κοινών ερευνητικών έργων· υπενθυμίζει ότι οι εν λόγω τρίτες χώρες οφείλουν να τηρούν τους κανόνες για την ακεραιότητα και την προστασία των οικονομικών συμφερόντων της Ένωσης, όπως ακριβώς πράττουν τα κράτη μέλη·

Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού (EACEA)

180. εκφράζει την ανησυχία του για τη διαπίστωση του Ελεγκτικού Συνεδρίου ότι απαιτούνται σημαντικές βελτιώσεις στο σύστημα των εσωτερικών δικλίδων ελέγχου του οργανισμού και για το γεγονός ότι για δεύτερο συνεχές έτος η Επιτροπή διατύπωσε επιφύλαξη για το σύστημα αυτό·

Συστάσεις

181. καλεί τη ΓΔ Έρευνας και Καινοτομίας: — να δώσει συνέχεια στις συστάσεις του Ελεγκτικού Συνεδρίου που αφορούν τον εν λόγω υποτομέα, — να εφαρμόσει το ταχύτερο δυνατόν τις 26 συστάσεις της Υπηρεσίας Εσωτερικού Λογιστικού Ελέγχου που παραμένουν σε εκκρεμότητα, — να δίνει μεγαλύτερη προσοχή στην προώθηση δράσεων για το κλίμα (η οποία αποτελεί βασικό δείκτη επιδόσεων) και να είναι πιο φιλόδοξη στον τομέα αυτό, — να είναι ιδιαίτερα προσεκτική όσον αφορά την τήρηση των κανόνων συμμετοχής και διάδοσης του προγράμματος «Ορίζων 2020», — να ενθαρρύνει την πιο ισορροπημένη κατανομή των πόρων μεταξύ των κρατών μελών στο πλαίσιο του προγράμματος «Ορίζων 2020» και να βοηθά περαιτέρω τα κράτη μέλη και τους ερευνητές, ιδίως στην αίτησή τους για χρηματοδότηση, — να δημοσιεύει στην ετήσια έκθεση δραστηριοτήτων της όλες τις προτάσεις της για συστάσεις ανά χώρα στο πλαίσιο της διαδικασίας του Ευρωπαϊκού Εξαμήνου, — να επανεξετάσει τον τρόπο με τον οποίο πραγματοποιούνται οι εκ των προτέρων επαληθεύσεις για τις μεγάλες ερευνητικές υποδομές με σκοπό να καταστούν πιο αποδοτικές και αποτελεσματικές, — να υποβάλει, από κοινού με τον EACEA, έκθεση στην αρμόδια επιτροπή του Κοινοβουλίου, έως τον Ιούλιο του 2020, σχετικά με τις μεταρρυθμίσεις που θεσπίστηκαν για τη βελτίωση της κατάστασης, — να δίνει ιδιαίτερη προσοχή στην κατανομή των κονδυλίων από τον συντονιστή του έργου στους δικαιούχους, — να πραγματοποιήσει επενδύσεις στη μέτρηση των επιδόσεων και της ενωσιακής προστιθέμενης αξίας·

182. καλεί το Ελεγκτικό Συνέδριο να διευρύνει, στην ετήσια έκθεσή του, την κάλυψη των επιδόσεων, για τις οποίες αποτελούν πολύτιμη πηγή πληροφοριών οι ειδικές εκθέσεις του Ελεγκτικού Συνεδρίου· εκφράζει, στο πλαίσιο αυτό, την ικανοποίησή του για τις προτάσεις που υποβλήθηκαν στις 19 Νοεμβρίου 2019 στο Λουξεμβούργο κατά τη διάρκεια της επίσκεψης της Επιτροπής Ελέγχου του Προϋπολογισμού·

Οικονομική, κοινωνική και εδαφική συνοχή

183. σημειώνει τις πληροφορίες που παρουσίασε το Ελεγκτικό Συνέδριο σύμφωνα με τις οποίες το 2018, οι πληρωμές στο πλαίσιο του υποτομέα 1β «Οικονομική, κοινωνική και εδαφική συνοχή» του ΠΔΠ ανέρχονται σε 54,5 δισεκατομμύρια EUR, δηλαδή το 34,8 % του ετήσιου προϋπολογισμού της Ένωσης· σημειώνει περαιτέρω ότι από το ποσό αυτό 30,1 δισεκατομμύρια EUR (55,1 %) δαπανώνται για το ΕΤΠΑ, 9,3 δισεκατομμύρια EUR (17 %) για το ΤΣ, 13,9 δισεκατομμύρια EUR (25,6 %) για το ΕΚΤ και τα υπόλοιπα για λοιπές δράσεις·

184. σημειώνει ότι, για το 2018, η ΓΔ REGIO ανέφερε πληρωμές ύψους 39,5 δισεκατομμυρίων EUR, ποσό που αντιστοιχεί σε ποσοστό εκτέλεσης 98,52 % των εγκεκριμένων πιστώσεων πληρωμών για το 2018, και ότι η ΓΔ EMPL ανέφερε πληρωμές ύψους 14,6 δισεκατομμυρίων EUR, που αντιπροσωπεύουν ποσοστό εκτέλεσης 94,42 %·

Συμβολή στην επίτευξη των στόχων της Ένωσης για το 2020

185. σημειώνει ότι, σε σχέση με τους ΒΔΕ, η Επιτροπή ισχυρίζεται τα εξής: — όσον αφορά την απασχόληση, την ανάπτυξη και τις επενδύσεις, κάθε ευρώ σε δαπάνες συνέβαλε κατά 2,7 EUR στην αύξηση του ΑΕγχΠ, με αποτέλεσμα να δημιουργηθούν περίπου 1,3 εκατομμύρια θέσεις εργασίας κατά την τελευταία περίοδο προγραμματισμού, — όσον αφορά την ενίσχυση της έρευνας, των τεχνολογικών εξελίξεων και της καινοτομίας, ο προβλεπόμενος αριθμός έργων συνεργασίας μεταξύ επιχειρήσεων και ερευνητικών ιδρυμάτων, βάσει των επιλεγμένων έργων στα τέλη του 2017, σχεδόν διπλασιάστηκε, — όσον αφορά την ανταγωνιστικότητα των ΜΜΕ, ο προβλεπόμενος αριθμός επιχειρήσεων που λαμβάνουν στήριξη, βάσει των επιλεγμένων έργων στα τέλη του 2017, αυξήθηκε κατά 40 %, — όσον αφορά την οικονομία χαμηλών ανθρακούχων εκπομπών, ο προβλεπόμενος αριθμός, βάσει των επιλεγμένων έργων στα τέλη του 2017, υπερδιπλασιάστηκε και έφτασε στο 69,2 % του στόχου για πρόσθετο δυναμικό ύψους 6 708 Megawatt έως τα τέλη του 2023·

186. παρατηρεί ότι ο κανονισμός περί κοινών διατάξεων για την περίοδο 2014-2020 (άρθρο 71 του κανονισμού (ΕΕ) αριθ. 1303/2013 ( 15 ) ) δεν περιλαμβάνει διατάξεις που ορίζουν την επίτευξη αποτελεσμάτων και τη βιωσιμότητά τους ως κριτήρια για τη διάρκεια των παραγωγικών επενδύσεων από το ΕΤΠΑ· σημειώνει τις παρατηρήσεις του Ελεγκτικού Συνεδρίου σχετικά με τη βιωσιμότητα ( 16 ) και την ποιότητα των επενδύσεων αυτών και επαναλαμβάνει το αίτημά του να συμπεριληφθεί η επίτευξη αποτελεσμάτων ως βασικό κριτήριο για την εκτίμηση της διάρκειας ενός έργου, πράγμα που θα επιτρέψει να αξιολογείται ο βαθμός στον οποίο οι θετικές οικονομικές εξελίξεις ενισχύονται από μια γενική οικονομική ανάκαμψη ή από την ενωσιακή χρηματοδότηση·

Εμβέλεια και τρόπος προσέγγισης του ελέγχου

187. σημειώνει ότι το Ελεγκτικό Συνέδριο εξέτασε δείγμα 220 πράξεων (οι οποίες είχαν ήδη υποβληθεί σε ελέγχους από τις αρχές ελέγχου), το οποίο σχεδιάστηκε ώστε να είναι στατιστικά αντιπροσωπευτικό του πλήρους φάσματος των δαπανών που καλύπτει ο υποτομέας 1β του ΠΔΠ·

188. σημειώνει με ανησυχία το γεγονός ότι το Ελεγκτικό Συνέδριο εντόπισε και ποσοτικοποίησε, σε αυτές τις 220 πράξεις, 36 σφάλματα που δεν είχαν εντοπιστεί από τις αρχές ελέγχου και ότι λαμβάνοντας υπόψη τα 60 σφάλματα που είχαν εντοπίσει προηγουμένως οι αρχές ελέγχου και τις διορθώσεις συνολικής αξίας 314 εκατομμυρίων EUR που επέβαλαν οι αρμόδιες για τα προγράμματα αρχές για τις δύο περιόδους προγραμματισμού συνολικά, το Ελεγκτικό Συνέδριο εκτίμησε ότι το επίπεδο σφάλματος ανέρχεται σε 5,0 %·

189. σημειώνει ότι η Επιτροπή δεν συμμερίζεται την αξιολόγηση του Ελεγκτικού Συνεδρίου σχετικά με τρία σημαντικά σφάλματα που αφορούν την περίοδο προγραμματισμού 2014-2020 και δύο σφάλματα που αφορούν την περίοδο προγραμματισμού 2007-2013· σημειώνει ότι η Επιτροπή αναφέρεται σε αποκλίνουσα ερμηνεία των εφαρμοστέων εθνικών ή ενωσιακών κανόνων με αντίκτυπο στο υπολογισθέν ποσοστό σφάλματος ( 17 )

190. αναφέρει ότι οι κύριες πηγές σφάλματος αφορούσαν μη επιλέξιμες δαπάνες (37) και δημόσιες συμβάσεις (18), ενώ ακολουθεί η απουσία βασικών δικαιολογητικών (3)·

191. σημειώνει, επιπλέον, ότι έως το τέλος του λογιστικού έτους 2016/2017, καταβλήθηκαν 2,9 δισεκατομμύρια EUR ως προκαταβολές σε χρηματοδοτικά μέσα, εκ των οποίων 2,3 δισεκατομμύρια EUR δηλώθηκαν μεταξύ 1ης Ιουλίου 2016 και 30ής Ιουνίου 2017 (17 % του συνολικού ποσού της συγχρηματοδότησης της Ένωσης) και ότι κατά το λογιστικό έτος 2016/2017 εκταμιεύθηκαν 1,3 δισεκατομμύρια EUR (43 %) στους τελικούς αποδέκτες·

192. ζητεί από την Επιτροπή να ενημερώσει την αρμόδια για την απαλλαγή αρχή ποιος ωφελείται από τους δεδουλευμένους τόκους επί των 1,6 δισεκατομμυρίων EUR που δεν έχουν ακόμη καταβληθεί στους δικαιούχους, και να συμπεριλαμβάνει την πληροφορία αυτή στην ετήσια έκθεσή της στο εξής·

193. σημειώνει ότι ο έλεγχος του Ελεγκτικού Συνεδρίου κάλυψε εκταμιεύσεις σε πέντε χρηματοδοτικά μέσα (δύο από την περίοδο προγραμματισμού 2014-2020 και τρία από την περίοδο προγραμματισμού 2007-2013)· σημειώνει ότι το Ελεγκτικό Συνέδριο εξέτασε 30 εγγυήσεις και 100 δάνεια για τα πέντε αυτά μέσα σε επίπεδο ενδιάμεσου χρηματοπιστωτικού οργανισμού και διαπίστωσε 14 περιπτώσεις μη επιλέξιμων εκταμιεύσεων προς τους τελικούς αποδέκτες, σε σχέση με τρία από τα μέσα που εξέτασε το Ελεγκτικό Συνέδριο: αυτές αφορούσαν είτε μη επιλέξιμα δάνεια είτε μη επιλέξιμους τελικούς αποδέκτες, καθώς και ακυρωθείσες εκταμιεύσεις που το κράτος μέλος εσφαλμένα καταχώρισε ως καταβληθείσες·

194. παρατηρεί ότι η ΓΔ REGIO επιβεβαίωσε ένα υπολειπόμενο συνολικό ποσοστό σφάλματος ύψους 1,96 % για το λογιστικό έτος 2016-2017, μετά την ολοκλήρωση του εθνικού κύκλου ελέγχου και του κύκλου ελέγχου της Επιτροπής, με βάση όλα τα στοιχεία ελέγχου που ήταν διαθέσιμα την ημερομηνία αυτή και τις εκκρεμούσες διαδικασίες αντιπαράθεσης (συντηρητική προσέγγιση) και ότι ταυτόχρονα, η ΓΔ REGIO εκτίμησε ότι το επιβεβαιωθέν ποσοστό θα μπορούσε να ανέλθει στο 2,74 % κατ’ ανώτατο όριο·

195. σημειώνει με ανησυχία τη σημαντική διαφορά μεταξύ των ποσοστών σφάλματος που εκτιμούν το Ελεγκτικό Συνέδριο και η Επιτροπή·

196. σημειώνει επιπλέον ότι, για το 2018, η Επιτροπή θέσπισε δύο νέες έννοιες: το «επισφαλές ποσό κατά την πληρωμή» ( 18 ) και το «επισφαλές ποσό κατά το κλείσιμο»·

197. επισημαίνει ότι το «επισφαλές ποσό κατά την πληρωμή» βασίζεται στους λογαριασμούς που διαβιβάζουν τα κράτη μέλη μετά την αφαίρεση των δημοσιονομικών διορθώσεων· σημειώνει επομένως ότι, από ό,τι φαίνεται, η Επιτροπή δεν διαθέτει πληροφορίες από πρώτο χέρι σχετικά με το επισφαλές ποσό κατά την πληρωμή·

198. επισημαίνει, επιπλέον, το γεγονός ότι το «επισφαλές ποσό κατά το κλείσιμο» προκύπτει από παρέκταση που βασίζεται στην εμπειρία της Επιτροπής·

199. θεωρεί χρήσιμο, στο πλαίσιο αυτό, να υπενθυμιστεί το άρθρο 247 παράγραφος 1 στοιχείο β) σημείο i) του δημοσιονομικού κανονισμού, το οποίο απαιτεί από την Επιτροπή να υποβάλει «(...) εκτίμηση του επιπέδου σφάλματος στις δαπάνες της Ένωσης, βάσει συνεκτικής μεθοδολογίας και εκτίμηση των μελλοντικών διορθώσεων· (...)»·

200. εκφράζει την ανησυχία του για το συμπέρασμα του Ελεγκτικού Συνεδρίου ότι, επί του παρόντος, βασίζεται μόνο εν μέρει στο έργο πολλών ελεγκτικών αρχών λόγω αδυναμιών στη μέθοδο δειγματοληψίας των ελεγκτικών αρχών, στην τεκμηρίωση της διαδρομής ελέγχου και στην αντιμετώπιση των σφαλμάτων· εκφράζει επίσης την ανησυχία του για το γεγονός ότι το Ελεγκτικό Συνέδριο δεν μπορεί να βασιστεί στο ποσοστό σφάλματος που παρουσιάζει η Επιτροπή διότι βασίζεται σε δαπάνες που δεν έχουν ακόμη περάσει από τον πλήρη κύκλο ελέγχου και οι οποίες δεν είναι ίδιες με τις δαπάνες που ελέγχονται από το Ελεγκτικό Συνέδριο·

201. θεωρεί μη ικανοποιητικό το γεγονός ότι το Ελεγκτικό Συνέδριο και η Επιτροπή χρησιμοποιούν διαφορετικές μεθοδολογίες για να καθορίσουν τις αντίστοιχες γνώμες τους σχετικά με τη νομιμότητα και κανονικότητα των χρηματοοικονομικών συναλλαγών· καταλήγουν, επομένως, σε διαφορετικά αποτελέσματα όσον αφορά το εναπομένον ποσοστό σφάλματος: > 2 % (ΓΔ EMPL και ΓΔ REGIO) και 5 % (Ελεγκτικό Συνέδριο)· ζητεί, στο πλαίσιο αυτό, από το Ελεγκτικό Συνέδριο να μην παρουσιάζει το εναπομένον ποσοστό σφάλματος αλλά το ποσοστό σφάλματος κατά την πληρωμή (πριν από την εφαρμογή των διορθώσεων), προκειμένου να βελτιωθεί η ποιότητα της αξιολόγησης και ο έλεγχος του Κοινοβουλίου·

202. επισημαίνει, επιπλέον, ότι τα δύο θεσμικά όργανα βασίζονται σε διαφορετικά δεδομένα: ενώ το Ελεγκτικό Συνέδριο ακολουθεί μια ετήσια προσέγγιση, η Επιτροπή, το 2018, μπόρεσε να ελέγξει μόνο τους λογαριασμούς του 2016/2017 και ακολουθεί πολυετή προσέγγιση·

Χρηματοοικονομική διαχείριση και εσωτερικοί έλεγχοι

203. επισημαίνει ότι η ΓΔ REGIO έχει διατυπώσει 30 επιφυλάξεις για 30 επιχειρησιακά προγράμματα στο πλαίσιο της τρέχουσας περιόδου προγραμματισμού· εξακολουθούσαν να εκκρεμούν 18 επιφυλάξεις για την περίοδο προγραμματισμού 2007-2013·

204. σημειώνει ότι, στο τέλος του 2018, η ΓΔ REGIO ανέφερε ότι έχει ολοκληρωθεί το 99 % των σχεδίων δράσης για την εκπλήρωση των εκ των προτέρων αιρεσιμοτήτων και ότι τα ημιτελή σχέδια δράσης μειώθηκαν σε 6 το 2018 (8 το 2017)· σημειώνει με ανησυχία ότι εκδόθηκαν δύο αποφάσεις αναστολής και δύο επιστολές προ της αναστολής για τα σχέδια που δεν ολοκληρώθηκαν, γεγονός που ενδέχεται να επηρεάσει την έγκαιρη υλοποίηση των επιχειρησιακών προγραμμάτων, τα περισσότερα από τα οποία αφορούν τον περιβαλλοντικό τομέα·

205. καλεί την Επιτροπή να μεριμνήσει για μια πραγματική απλούστευση της διαδικασίας, μεταξύ άλλων στα απαιτούμενα δικαιολογητικά για την πρόσβαση σε χρηματοδότηση, χωρίς ωστόσο να παρεκκλίνει από τις αρχές του ελέγχου και της παρακολούθησης·

206. εκφράζει την ανησυχία του για την καθυστέρηση στην υλοποίηση των διαρθρωτικών ταμείων και για το γεγονός ότι η κατάσταση είναι χειρότερη σε σύγκριση με την αντίστοιχη στιγμή κατά την προηγούμενη περίοδο προγραμματισμού: ενώ, αυτή τη στιγμή, το μέσο ποσοστό απορρόφησης είναι κάτω από 40 %, την αντίστοιχη στιγμή κατά την περίοδο προγραμματισμού 2007-2013 ήταν κάτω από 60 % ( 19 )

207. σημειώνει ότι η ετήσια έκθεση δραστηριοτήτων της ΓΔ REGIO για το 2018 αναφέρει ότι, επί του παρόντος, πόροι ύψους 18 δισεκατομμυρίων EUR από το ΕΤΠΑ και το ΤΣ, ποσό που αντιστοιχεί στο 7,2 % των συνολικών κονδυλίων, προβλέπεται να χορηγηθούν μέσω χρηματοδοτικών μέσων·

208. εκφράζει τη λύπη του για το γεγονός ότι η ετήσια έκθεση για το 2018 σχετικά με τα χρηματοδοτικά μέσα στο πλαίσιο των ΕΔΕΤ δημοσιεύθηκε μόλις τον Ιανουάριο του 2020· σημειώνει ότι, στο τέλος του 2018, οι εισφορές των ΕΔΕΤ που είχαν δεσμευτεί για τα χρηματοδοτικά μέσα ανέρχονταν σε 16,9 δισεκατομμύρια EUR, 7 δισεκατομμύρια EUR είχαν καταβληθεί σε χρηματοδοτικά μέσα από τα ΕΔΕΤ (περίπου 41 %) και 3,7 δισεκατομμύρια EUR είχαν επενδυθεί σε τελικούς δικαιούχους· καλεί την Επιτροπή να δημοσιεύσει την ετήσια έκθεση για το 2019 έως τον Οκτώβριο του 2020 ώστε τα πορίσματά της να μπορούν να ενσωματωθούν στην έκθεση απαλλαγής για το 2019·

209. υπενθυμίζει το αίτημά του να δοθεί στις εθνικές ελεγκτικές αρχές η δυνατότητα να ελέγχουν τα χρηματοδοτικά μέσα στο πλαίσιο του προϋπολογισμού της Ένωσης, να μειωθεί ο αριθμός των χρηματοδοτικών μέσων και να τεθούν αυστηρότεροι κανόνες για την υποβολή εκθέσεων από τους διαχειριστές κονδυλίων, μεταξύ άλλων από τον όμιλο της ΕΤΕπ και άλλα διεθνή χρηματοπιστωτικά ιδρύματα, σχετικά με τις επιδόσεις και τα επιτευχθέντα αποτελέσματα, ώστε να ενισχυθούν η διαφάνεια και η λογοδοσία ( 20 )

210. τονίζει ότι η αύξηση της διαφάνειας, η βελτίωση της λογοδοσίας και η καλύτερη υποβολή εκθέσεων σχετικά με τις επιδόσεις και τη βιωσιμότητα είναι απαραίτητες για τα χρηματοδοτικά μέσα που εφαρμόζονται εντός και εκτός της Ένωσης· καλεί την Επιτροπή να διασφαλίσει ότι οι ομόλογοί της που εφαρμόζουν χρηματοδοτικά μέσα τα οποία στηρίζονται από τον προϋπολογισμό της Ένωσης, μεριμνούν για να υπάρχει απόλυτη διαφάνεια και λογοδοσία·

211. τονίζει ότι τα χρηματοδοτικά μέσα μπορούν να συμπληρώνουν τις επιχορηγήσεις, αλλά δεν πρέπει να τις αντικαθιστούν ( 21 )

212. εκφράζει τη σοβαρή ανησυχία του ότι η συσσώρευση αναλήψεων υποχρεώσεων στο τέλος της περιόδου προγραμματισμού θα είναι σημαντικά μεγαλύτερη από ό,τι στο τέλος της προηγούμενης περιόδου, κάτι που ενδεχομένως θα προκαλέσει για ακόμη μία φορά κρίση πληρωμών·

213. σημειώνει ότι, για το λογιστικό έτος 2016/2017, η ΓΔ REGIO επιβεβαίωσε για 135 επιχειρησιακά προγράμματα τα εναπομένοντα ποσοστά σφάλματος που αναφέρθηκαν από τις ελεγκτικές αρχές (σε ορισμένες περιπτώσεις μετά την εισαγωγή προσαρμογών χωρίς ουσιώδη αντίκτυπο) και βρίσκονταν κάτω από το όριο σημαντικότητας, ενώ σε 29 περιπτώσεις τα ποσοστά χρειάστηκε να αναθεωρηθούν άνω του 2 %·

214. σημειώνει επίσης ότι η ΓΔ REGIO αποδέχθηκε 242 από τους 258 πιστοποιημένους λογαριασμούς για το λογιστικό έτος 2017/2018· δεν αποδέχθηκε 16 λογαριασμούς· υπογραμμίζει, στο πλαίσιο αυτό, ότι το Ελεγκτικό Συνέδριο δεν εξέτασε τους λογαριασμούς για την περίοδο αυτή, καθώς δεν είχαν ολοκληρωθεί οι επαληθεύσεις·

215. παρατηρεί ότι οι τομείς της διαθρωτικής πολιτικής και της πολιτικής συνοχής με τη μεγαλύτερη έκθεση στην απάτη είναι οι υποδομές (34 %), το περιβάλλον (13 %) και η έρευνα (13 %), και ότι οι υποθέσεις απάτης αφορούν τους κανόνες σύναψης συμβάσεων (52 %), τις παράτυπες δαπάνες (14 %) και τις συγκρούσεις συμφερόντων (8 %)·

Σοβαρές παρατυπίες και κατάχρηση κονδυλίων στα κράτη μέλη

216. σημειώνει ότι η τελική έκθεση ελέγχου της ΓΔ REGIO για την Τσεχική Δημοκρατία διέρρευσε στα μέσα ενημέρωσης χωρίς άδεια· ενημερώθηκε ότι η Επιτροπή διενήργησε διεξοδικούς ελέγχους σχετικά με την εφαρμογή του ενωσιακού και του εθνικού δικαίου, ελέγχοντας διεξοδικά όχι μόνο την κανονικότητα των πράξεων, αλλά και τη συμμόρφωση με την ενωσιακή και την εθνική νομοθεσία σχετικά με τη σύγκρουση συμφερόντων· σημειώνει ότι η Επιτροπή ενημέρωσε την αρμόδια επιτροπή του Κοινοβουλίου, κατά τη διάρκεια συνεδρίασης κεκλεισμένων των θυρών τον Δεκέμβριο του 2019, σχετικά με την πρόοδο των ελέγχων που διενεργήθηκαν από τη ΓΔ REGIO και τη ΓΔ EMPL· καλεί την Επιτροπή να τηρεί ενήμερη την αρμόδια για την απαλλαγή αρχή και την αρμόδια επιτροπή ή τις αρμόδιες επιτροπές του Κοινοβουλίου σχετικά με τυχόν νέες εξελίξεις, χωρίς αδικαιολόγητη καθυστέρηση, και να διασφαλίζει ότι θα δίνεται η κατάλληλη συνέχεια στα πορίσματα·

217. εκφράζει τη λύπη του για τις πρώτες ενδείξεις ότι οι ελεγκτές εντόπισαν, στον τομέα των περιφερειακών ταμείων και του ταμείου συνοχής, σοβαρές ελλείψεις στη λειτουργία των συστημάτων διαχείρισης και ελέγχου, με αποτέλεσμα να προτείνουν δημοσιονομική διόρθωση ύψους σχεδόν 20 %· καλεί την Επιτροπή να αξιολογήσει με κριτικό πνεύμα κατά πόσον οι υποθέσεις αυτές συνιστούν περιπτώσεις συστημικής κατάχρησης κονδυλίων της Ένωσης· αναμένει από την Επιτροπή να θεσπίσει έναν κατάλληλο μηχανισμό για την αποφυγή μελλοντικών ελλείψεων·

218. εκφράζει, επίσης, τη λύπη του για τις πρώτες ενδείξεις ότι οι ελεγκτές της Επιτροπής εντόπισαν ιδιαίτερα σοβαρές περιπτώσεις σύγκρουσης συμφερόντων που αφορούσαν την τσεχική κυβέρνηση· κατανοεί, ωστόσο, ότι η εθνική νομοθεσία της Τσεχίας όσον αφορά τις συγκρούσεις συμφερόντων δεν προέβλεπε, πριν από τον Φεβρουάριο του 2017, την επιβολή κυρώσεων για τη χορήγηση δημόσιων κονδυλίων σε δημόσιους υπαλλήλους· σημειώνει ότι μέχρι στιγμής δεν έχουν δηλωθεί δαπάνες για το 2018· αναμένει από την Επιτροπή να καταβάλει κάθε δυνατή προσπάθεια για την αποτελεσματική και έγκαιρη ολοκλήρωση της διαδικασίας και την πλήρη υλοποίηση όλων των απαραίτητων διορθωτικών μέτρων· υπό το πρίσμα πληροφοριών για σοβαρές ανησυχίες όσον αφορά σύγκρουση συμφερόντων σε σχέση με την τσεχική κυβέρνηση, η οποία διαπιστώθηκε στους ελέγχους που διενήργησε η Επιτροπή· καλεί επιτακτικά την Επιτροπή να ενημερώνει πλήρως το Κοινοβούλιο και το Συμβούλιο σχετικά με την κατάσταση·

219. εκφράζει την ικανοποίησή του για το γεγονός ότι η Ευρωπαϊκή Επιτροπή ενημέρωσε την αρμόδια επιτροπή του Κοινοβουλίου ότι η ΓΔ REGIO πραγματοποίησε δημοσιονομικές διορθώσεις που ξεπερνούν το 1,5 δισεκατομμύριο EUR από τα προγράμματα της περιόδου 2007-2013 στην Ουγγαρία, στα οποία εντόπισε παρατυπίες και ότι το ποσό αυτό αφορά τα ακόλουθα επιχειρησιακά προγράμματα: — 2007HU161PO001 Οικονομική ανάπτυξη 275 εκατομμύρια EUR — 2007HU161PO002 Περιβάλλον και ενέργεια 254 εκατομμύρια EUR — 2007HU161PO007 Μεταφορές 371 εκατομμύρια EUR — 2007HU161PO008 Κοινωνικές υποδομές 120 εκατομμύρια EUR — 7 περιφερειακά επιχειρησιακά προγράμματα 473 εκατομμύρια EUR — 2007HU161PO010 Υλοποίηση 75 εκατομμύρια EUR

220. αναγνωρίζει το εξαιρετικό ελεγκτικό έργο της Επιτροπής όσον αφορά τον εντοπισμό συστημικών κινδύνων και πηγών σφάλματος· εκφράζει την ικανοποίησή του για τις δημοσιονομικές διορθώσεις που επιβλήθηκαν· σημειώνει με ανησυχία τον σημαντικό χρόνο που απαιτείται για την ανάκτηση των κονδυλίων που καταβλήθηκαν παράτυπα· καλεί την Επιτροπή να ενημερώσει λεπτομερέστερα την αρμόδια για την απαλλαγή αρχή σχετικά με τα πορίσματά της όσον αφορά τους συστημικούς κινδύνους και τις ολιγαρχικές δομές·

221. εκφράζει τη λύπη του για το γεγονός ότι οι ελεγκτές της Επιτροπής διαπίστωσαν σοβαρές ελλείψεις στη λειτουργία του συστήματος διαχείρισης και ελέγχου στον τομέα των ΕΔΕΤ, κυρίως σε σχέση με τον έλεγχο των διαδικασιών δημοσίων συμβάσεων·

222. υπενθυμίζει ότι εφαρμόστηκε κατ’ αποκοπή δημοσιονομική διόρθωση ύψους 10 % σε όλα τα επιχειρησιακά προγράμματα·

223. υπενθυμίζει ότι εφαρμόστηκε δημοσιονομική διόρθωση ύψους 25 % στις συμφωνίες-πλαίσια στον τομέα των υδάτων στο πλαίσιο του επιχειρησιακού προγράμματος «Περιβάλλον και Ενεργειακή Απόδοση», λόγω παρατυπιών στον τομέα των δημόσιων συμβάσεων·

224. υπενθυμίζει ότι η εφαρμογή κατ’ αποκοπή δημοσιονομικής διόρθωσης ύψους 10 % στο επιχειρησιακό πρόγραμμα «Εδαφική Ανάπτυξη και Ανάπτυξη Κοινοτήτων» οφείλεται σε ελλείψεις κατά την επιλογή των έργων·

225. σημειώνει επίσης ότι η ΓΔ REGIO δεν έχει ακόμη ολοκληρώσει τη διαδικασία πριν από το κλείσιμο των προγραμμάτων που αφορούν την ηλεκτρονική διαχείριση, γεγονός που θα μπορούσε να συνεπάγεται περαιτέρω διορθώσεις·

226. σημειώνει με ανησυχία ότι το επίπεδο των παρατυπιών καταδεικνύει το γεγονός ότι υπάρχει συστημικό πρόβλημα στα επιχειρησιακά προγράμματα της Ουγγαρίας ήδη από το 2007· καλεί την Επιτροπή να ενημερώσει το Κοινοβούλιο και το ευρύ κοινό σχετικά με την εκτίμηση της ίδιας της Επιτροπής για τους λόγους στους οποίους οφείλεται αυτό το επίπεδο παρατυπιών· επισημαίνει ότι το κατ’ αποκοπή πρόστιμο ύψους 10 % για την κακοδιαχείριση των επιχειρησιακών προγραμμάτων δεν αποτελεί μακροπρόθεσμη λύση για το υψηλό επίπεδο παρατυπιών που εντοπίστηκαν και ότι χωρίς βελτιωμένους και κατάλληλους μηχανισμούς ελέγχου και παρακολούθησης δεν είναι δυνατό να μειωθεί το επίπεδο αυτό·

227. ζητεί από την Επιτροπή να καθορίσει, για τα ανωτέρω προγράμματα, ένα σαφές χρονοδιάγραμμα από την έναρξη του έργου μέχρι την ανάκτηση των κονδυλίων, εξηγώντας τα διάφορα στάδια·

228. ζητεί από την Επιτροπή να παρουσιάσει τον τρόπο με τον οποίο οι ανακτήσεις αυτές θα συμπεριληφθούν στον προϋπολογισμό, δεδομένου ότι επηρεάζουν τα προγράμματα της προηγούμενης περιόδου προγραμματισμού (2007-2013)·

229. υπενθυμίζει τη θέση του υπέρ της δημιουργίας ενός μηχανισμού βάσει του οποίου τα κράτη μέλη που δεν σέβονται τις αξίες που κατοχυρώνονται στο άρθρο 2 της Συνθήκης για την Ευρωπαϊκή Ένωση (ΣΕΕ) μπορούν να υφίστανται σημαντικές νομικές και οικονομικές επιπτώσεις·

Συστάσεις

230. καλεί την Επιτροπή: — να διευρύνει την υποβολή εκθέσεων σχετικά με τον αντίκτυπο και τη βιωσιμότητα των επενδύσεων της Ένωσης, ώστε να καταδεικνύεται η ενωσιακή προστιθέμενη αξία της ενωσιακής χρηματοδότησης, — να εντείνει τις προσπάθειές της για τη βελτίωση των υφιστάμενων πλαισίων ελέγχου και διασφάλισης με σκοπό τη δημιουργία ενιαίας αλυσίδας ελέγχου, — να παρουσιάζει στην ΕΕΔΕ αριθμητικά στοιχεία σχετικά με το επίπεδο σφάλματος κατά την πληρωμή (πριν από τη διόρθωση σε εθνικό επίπεδο) και την εκτίμηση της μελλοντικής διόρθωσης, — να συνεχίσει τη συνεργασία της με το Ελεγκτικό Συνέδριο, προκειμένου να εναρμονιστούν περαιτέρω οι μέθοδοι λογιστικού ελέγχου και η ερμηνεία των νομικών κειμένων, — να δημοσιεύει όλες τις προτάσεις της για συστάσεις ανά χώρα στο